Osasun profesionalen lan baldintza kaxkarrak salatu ditu LAB sindikatuak

Elkarretaratzeak egin ditu sindikatu abertzaleak Nafarroako Osasun etxe eta ospitaleen aurrean seigarren olatu honetan osasun profesionalek pairatzen duten egoera salatzeko. "Nekatuta gaude, olatuz olatu murrizketek areagotzen duten egoera da" salatu du Alberto Mendilazo Osasun arloko arduradunak.

"Pandemia honek agerian utzi du Osasun sistema publikoaren egoera" azaldu du LAB sindikatuko osasun arduradunak "Murrizketak eta behin behnekotasunak ondorio latzak ekarri ditu seigarren olatu honetan eta pandemiaren zama berriz ere langileon bizkar jarri du departamentuak". Alberto Mendilazok adierazi duenez: "Beharbada, kasurik nabarmenena Osasunbidea da, baina ez da bakarra. Nafarroako SOS Zerbitzua kolapsatzeko zorian dago. Adinekoen egoitzetan oso tentsionatuta dago egoera. Ikastetxeetan, aurre egin behar diote kutsatzeen gorakadari eta plangintza egokien faltari. Jarrai genezake, horrek guztiak ia zerbitzu publikoei eragiten baitie, modu batera edo bestera".


Zuzendaritza berritua, proiektuekin jarraitzeko

Datorren denboraldiaren berri eman die UDAk bazkideei: Arizmendi kirol elkartearekin batera emakumezkoen lau talde sortuko ditu, EKKO proiektuari jarraipena emango dio eta Joko OK ekimena lantzen hasita dago Realarekin batera.

Kirola esparru guztietara zabaltzeko helburua betetzen jarraitu gura du Aretxabaleta kirol elkarteak, baita aurrez aurre duen 2023-2024ko denboraldian ere. Honela adierazi zuen Agurtzane Elkoro presidenteak joan den egubakoitzean egindako batzar orokorrean: "671 neska-mutikok jardun dute UDArekin azken denboraldian; asko da gero! Pozik gaude datuekin, eta hori indartzen jarraituko dugu". Bazkidetzak ez du igoerarik izango, baina oinarrizko futbolean diharduten jokalariei kuota igoko diete.

Zuzendaritza batzorde berritua

Zuzendaritza batzordea berritu egin dute, eta hamabost laguneko taldea osatu. Plan estrategikoan zehaztutakoari jarraipena emango diote haiek, Elkororen hitzetan: "Puntuen artean daude: kirola –zenbat eta kirol gehiago, osasun hobea–; komunitatea; herrigintza; lehiakortasuna; euskara; eta emakumea". Horiek bideratzeko ardurak banatu dituzte lantaldekoen artean.

Hona hemen kideak:

• Agurtzane Elkoro.

• Amaia Gastañaga: Idazkaria eta ekintzak eta proiektuak.

• Iker Urkia: Herrigintza.

• Ander Hernandez: Erakundeekin harremanak: Udala, Reala…

• Nerea Olmedo: Diruzaina.

• Jose Ramon Gordoa: Merchandising-a.

• Mario Unanue: Taberna.

• Ekaitz Aramendi: Futbol eskola.

• Jose Luis Uribarren eta Iñaki Gonzalez: Pilota.

• Joseba Arana: Seniorrak.

• Gorka Arrese: Oinarrizko futbola.

• Jon Zubillaga: Babesletzak.

• Oier Zumarraga Komunikazioa.

• Julen Ezeiza

Emakumeen kirola

Emakumeen kirolerako grina sustatzen jarraitu gura dute. "16 urterekin askok utzi egiten diote kirola egiteari, eta hori desastre hutsa da. Diziplina guztietan gertatzen da, gainera", adierazi du Elkorok. Hala, Arizmendi kirol elkartearekin batera lau futbol talde eratuko dituzte: seniorrak –Aloña Mendi ere parte dela–, infantilak, alebinak eta futbol eskola.

Beste berritasun bat da Aratz elkarteko lagunek lekua izango dutela Ibarra futbol zelaian: "Espazio bat utziko diegu, eta begirale bat jarri". Dena den, oraindik garatzeko daudela nondik norakoak onartu du. Era berean, nabarmendu du pertsona bakoitza bakarra dela: "Lehiakortasunari garrantzia emango diogu horren barruan".

Joko OK eta EKKO proiektuak

Azken denboraldian futbol zelaian izandako "jarrera arazoak" ere kezka handia eragin dio Elkorori. Kontu hori dela-eta, hain zuzen ere, Gazteen Euskal Ligan diharduen taldeak lehenengo partidua ezingo du etxean jokatu, zigortuta dagoelako. Arazo horri heldu nahi izan diote, eta dagoeneko hasita daudela lanean adierazi du: "Horretarako beste proiektu batean sartu gara: Joko OK. Eta Realarekin batera dihardugu. Arazoak diodanean, orokorrean ulertu behar da: zaleen jarrera, bullying-a…"

San Juan de Dios ospitalearekin, ikastetxeekin eta Eskoriatzako eta Aretxabaletako udalekin elkarlanean abian jarritako EKKO –Eskola, Komunitatea, Kirola, Osasuna– proiektuari, bestalde, jarraipena emango diote: "Olinpiadak egingo dira eta inklusioa/ilusioa ekimena ere etorriko da berriro, gurasoendako hainbat hitzaldirekin".

Agurtzane Elkoro: "Jarrera arazoak kezka eragiten dit"

Zortzi urte egin ditu presidente karguan.

Zuzendaritzan jarraitzen duzu.

Bai; Julen Ezeizak eta biok jarraitu egingo dugu aldi batean, berriei transmititzeko orain arte egindako lana.

Azken denboraldiarekin gustura?

Helburu gehienak bete ditugu. Instalazio onak ditugu, kirolari mordoa, erakundeekin harreman ezin hobeak, eta emaitzekin pozik nago; gure baliabideak kontuan hartuta onak izan dira. Baina guztia ez da izan polita.

Zein arantza geratu zaizu?

Futbol-zelaiko jarrera arazoak kezkatzen nau; barruak astintzen dizkit. Eta hasi gara horren bueltako lanketa egiten Realarekin batera.


Asier Hilario: "Harrigarria da interes geologikoko zenbat gune dauden EAEn"

Atzo zabaldu zituzten Euskadiko Geodibertsitateari buruzko III. jardunaldien barruan, Euskal Kostaldeko Geoparkeko zuzendari zientifiko Asier Hilariok Euskal Autonomia Erkidegoko (EAE) Geologia Interesdun Lekuen (GIL) inguruko hitzaldia eman du. Lurraren historiako bidaia bat ere egin zuen Euskadiko hainbat lekutan aurki daitezkeen aztarnak erabilita.

Asier Hilario hitzaldia eskaintzen. (Baleike.eus) 2014. urtean EAEko 150 GILen inbentario bat egin zen eta inbentario hori. "Zientzia eta turismo aldetik leku adierazgarriak izan behar zuten. Inbentario honen beste helburu bat leku hauen zaurgarritasuna zehaztea ere bazen". XIX. mendetik hona egindako ikerketen ondoren lortutako bibliografiari esker 1.400 lekuren lehen zerrenda bat egin zuten. "Milatik gora lekutik 150era jaitsi behar izan zen. Horretarako 12 aditurekin harremanetan jarri ginen eta zerrenda luze hori pasatu genien. Bakoitzari, bere espezialitatearen arabera, 25 edo 30 leku garrantzitsuenak aukeratzeko eskatu zitzaion. Horrela, 300 ingurura jaitsi genituen eta adierazgarritasun parametroa erabilita, 150 horietara jaistea lortu zen". Leku bakoitzarekin fitxa bat osatu zen. Fitxak argazkiekin jantzita doaz eta kokapena, iristeko erak eta GILaren deskripzio laburrak jasotzen ditu. Leku bakoitzaren balorazioa ere egiten da. Inbentarioa hemen aurki dezakezue. Hilariok adierazi zuenez, EAEn Lurraren 350 milioi urte jasotzen dira eta, geografia ardatz bezala hartuta, historian zehar bidaia bat egin daiteke. Milioika urte hauek bost zatitan banatu zituen eta baita ere garai horretako aztarnak non aurki daitezken. Pangea-aurrekoa deitu zion lehen zatiari (350-250 milioi urte) eta orduko aztarnak Leitzaranen eta Aiako Harrian aurki daitezkela. Bigarren zatia Pangea da (260-200 milioi urte) eta Adarran, Leitzaranen, Urdaibaien, Tolosaldean, Añanan, Orduñan, Maeztu edo Peñacerradan aurki omen daitezke aztarnak. Itsas tropikalaren azpia izango litzateke hirugarren adin tartea (200-40 milioi urte) eta EAEko leku askotan daude garai horretako aztarnak: Aralar, Anboto, Txindoki, Deba, Zumaia, Jaizkibel, Gorbeia edota Armintza. Talka handia izango litzateke Lurraren hurrengo adin tartea (50-5 milioi urte) eta Barrikan, Ataunen edo Zambranan topa daitezke orduko aztarnak. Azken zatia, Erliebearen sorrera (5 milioi urte) Gaztelugatxen, Nerbioi ibaiaren sorreran, Arrikrutzen edo Iraetan soma daiteke. “Bere txikitasunean harrigarria da EAEn interes geologikoko zenbat leku dituen eta zer egoera onean dauden”, amaitu du hitzaldia Hilariok.


Cristina Fernandez de Kirchner presidenteordearen lehenengo agerraldi publikoa, hilketa saiakeraren ostean

Bertan bildutako pertsonak agurtu ditu presidenteordeak. Atzo, 35 urteko gizonezko batek pistola bat jarri zuen Fernandezen burutik gertu eta tiro egin zuen, baina arma blokeatu egin zen.


Irabazi ez arren, Amilburu eta Arana "oso gustura" Señora Sariketak emandakoarekin

Buruz burukoan Onintza Enbeitarekin aritu ostean, Amaia Agirrek irabazi zuen atzo Lesakan jokoan egon zen Señora Sariketaren finala. Finalisten artean egon ziren Haizea Arana eskoriatzarra eta Paula Amilburu aramaioarra.

Señora Sariketaren lehen edizioaren finalean bi debagoiendar aritu arren, Amaia Agirrek Villabonara eroan zuen irabazlearen kapela. Dena den bai Haizea Arana eskoriatzarra eta baita Paula Amilburu aramaioarra, finalean egon ziren bailarako bi ordezkariak, "oso gustura" geratu ziren finalean egindako lanarekin.

"Helburua ez zen irabaztea, saio on bat egitea baizik eta publikoak asko lagundu zuen atzo, sekulako giroa egon zelako. Bertsotan oso gustura aritu nintzen eta horretan zeresana izan zuen bertsolari moduan oso babestuta sentitu ginela", dio Aranak. Amilbururen esanetan, bestalde, kantuan beste gozatu zuen saioa entzuten: "Denbora guztian oso goian egon zen saioa".

Haizea Arana, atzoko finalean.

Sariketa, "beharrezkoa"

Sariketaren beraren inguruan galdetuta, "beharrezkotzat" jotzen dute biek ere. "Sariketa asko gustatu zait proiektu moduan. Bertsolaritza bezalako eremu maskulinoa, eta are maskulinoagoa den lehiaren eremua geureganatzea oso garrantzitsua dela uste dut. Sariketak asmatu du, umoretik eta guretik, sariketa duin bat sortzen ", azaldu du Aranak. "Parte hartzeko deitu zidatenean ez nuen espero hartu duen dimentsioa hartzea. Dena hain polita izan da... oso pozik nago. Lehiaz aparte oso ondo funtzionatu du", gaineratu Amilburuk.

Gustura geratu direnaren seinale da hurrengo batean parte hartzeko aukera izango balute, biek ere onartuko luketela erronka.


Polaina eta Artola Mus Txapelketako garaile

Hernaniar gazteek lortu zuten txapela, Ereñotzuko San Antoniotako 36. Mus Txapelketan.

Ostiral iluntzean jokatu zen, Ereñotzuko Ur-mia elkartean, San Antoniotako 36. Mus Txapelketa. Parte hartzaile ugari izan ziren bertan, 23 bikote osatu zituzten, eta giro ederrean jokatu zituzten txapelketako partiduak.

Garaileak Axier Polaina eta Joanex Artola hernaniar gazteak izan ziren, eta txapelarekin itzuli ziren etxera. Bigarren postuan Pello eta Jabier geratu ziren; hirugarrenean Joxe Mari eta Juan Miel; eta laugarrenean Tutu eta Julian.


«Suizidioen datuak eman ez den laguntzaren ondorioa izaten dira»

Hainbat lerroburu idatzi dira esanez izurriarekin batera suizidioak ugaritu direla. Blancok oroitarazi du suizidioen atzean faktore bat baino gehiago egoten direla, eta prebentzioan aurrera egin behar dela beti.


Getxoko Folklore Jaialdia, dantzatik hautetsontzietara

Indonesiako eta Mexikoko taldeak izango dira gaurtik etzi arte, Getxon. Muxikebarri zentroan izango dira emanaldiak, eta herriko Itxartu dantza taldeak jardungo du azken egunean


Bankako Menditarrekin giro ederra izan dute Lesakako zahar etxean

Eguraldi ederra lagun, Bankako Menditarren kantaldiaz gozatu dute gaur goizean Lesakako zahar etxeko egoiliarrek, langileek eta bisitariek. Emanaldi polita egin dute eta jendea kantari aritu da euren arrimuan.

Gaur bukatuko dituzte Lesakako sanferminak. 14:30ean herri bazkaria eginen dute Eltzeta Plazan eta ondotik musika emanaldia izanen dute. 17:00etan Kulki, haurrentzako herri kirolak izanen dira Harriondoan eta 18:00etan Txakaindik jaitsiera, zortziko doinuarekin. 20:30ean Puro Relajo taldeak emanaldia eginen du Plaza Zaharrean eta 00:00etan borobilduko dituzte lesakarrek bestak Elutxa txarangaren laguntzarekin.


[Galeria] Inude eta artzainek San Pedroko kaleak alaitu dituzte

Festa izaten ari da nagusi egunotan San Pedron. Atzo hasi zituzten ofizialki jaiak, Tirri-Tarra fanfarreak botatako suziriarekin. Igandera bitarte zerekin gozatu izango dute sanpedrotarrek, denetik antolatu baitute.

Gaurko goiza haur eta gurasoena izan da. Izan ere, inude eta artzain txikiek barrutiko kaleak girotu dituzte, asko izan dira eurekin batera dantzatzera animatu direnak.

HITZA goizeko desfilean izan da, eta zenbait irudi bildu ditu, ondorengoak:

Hilak 29, osteguna

10:00. Txistularien diana.

12:00. Inudeak eta Artzainak (haurrak).

12:00. Licinio Refice meza.

17:00. Jolasak Sanpedrotarra arraun elkartean.

18:00. Traineruen aurkezpena arraun elkartean.

18:30. Pancho Balbuena mariatxia.

20:00. Kontzertua Begihaundin: Behi bi Blues.

23:00. Kontzertua herriko taldeen eskutik: Kangrena eta Sindrome Norte. Ondoren, DJ Hodax eta Garimbo.

Hilak 30, ostirala

11:00. Tratu onaren lasterketa.

12:00. Bustiña ta Eskama partida frontoian. Txikientzat malabar tailerra Xomorro taldearekin.

16:00. Piratakada (11 urtetik gora).

17:30. Erraldoiak eta buruhandiak frontoian.

18:30-20:30. Gauerdi txaranga.

19:30. Goazen Nait plazan.

19:30. Toka eta bote txapelketa jubilatuen eskutik. 19:00etan izen-ematea Arraunlari kalean.

23:30. Kontzertua oholtzan: Alarma morea. Ondoren, Iratzar erromeria.

Uztailak 1, larunbata

10:00. Txaranga porrusalda. Herriari deialdia txuri-gorriz janzteko.

12:00. Nesken pala goma txapelketa frontoian.

13:00. Karate erakustaldia Lonjako plaza berrian.

16:00. Denontzat jokoak frontoian.

21:00. Afari herrikoia, Arraunlari kalean (txartela aurrez erosi behar da). Postrean, Andoni Ollokiegi.

23:30-02:30. Joxemariren biloba DJa Begihaundin.

23:30. Kontzertua oholtzan: Charly Flow Free eta Revolutionary Brothers.

Uztailak 2, igandea

12:00. Inudeak eta artzainak (helduak). Ondoren, Vermutekea Boteron.

18:00. Pilota finala frontoian. Ondoren, Modestorekin dantzaldia frontoian. Afari herrikoia frontoian (bakoitzak berea). Zezentxoak.

23:30. Zezensuzkoa.


Errimen bilduma bat

Euskal Herrira iritsita, Daniel Scottentzat "oso zaila" izan zen bat-bateko bertsoak sortzea. Ez zuen alboratu nahi, ordea, eta bertso paperekin hasi zen. Hirugarren albuma kaleratu berri du: ‘Bertsorap’.

Daniel Scott argentinarra duela ia hogei urte izan zen lehen aldiz Euskal Herrian. “Esperientzia izugarria” izan zela dio; horrenbeste, bertara ezkondu da. Tolosan, Usurbilen, Orion… hamaika urte daramatza Buenos Aires jaioterritik milaka kilometrora bizitzen. Euskara ikastea ere lortu du bitarte horretan. Ondo, gainera. Hain ondo, hitzekin jolas egitera ere ausartu da: Bertsorap liburua kaleratu berri du.

Euskaraz eta gaztelaniaz idatzitako bertso, kopla eta rap bilduma bat da Bertsorap. Hirugarren edizioa du, zehazki. Lehenengoa, 2020ko pandemia baino lehen kaleratu zuen: “Tolosan bizi nintzenean, Alegiako bertso eskolara joan nintzen. Asko gustatzen zaizkit bertsoak, eta probatu egin nahi nuen”, oroitu du. Ez zaio damutu. “Oso giro polita genuen. Nire adineko jendea eta apur bat gazteagoak zeuden. Lagunak egin nituen, eta oso gustura joaten nintzen”. Inprobisatzea, baina, “oso zaila” egiten zitzaion, eta bertso paperekin probatu zuen: “Afizio moduan hasi nintzen, eta orain ezin diot utzi idazteari. Asko gustatzen zait”. Mordoxka bat egin zuenean, liburu batean jaso zituen. “Baina oparitzeko bakarrik, nire hurbilekoentzat”, zehaztu du. “Harrera ona izan zuen, ordea, eta saltzen hasi nintzen; diru iturri bilakatu da gerora”.

Hirugarren edizioan bildutako bertsoak, paradoxikoki, Argentinan idatzitakoak dira. “Euskararekin harremana ez apurtzeko balio izan zidan idazteak”. Gizarte gaiak landu ditu, bereziki: demokrazia, migrazio fenomenoak, nazionalismoa, euskara… “Gaztelaniaz badago esaera bat zera dioena: Lo que hay en el corazón dice la boca [Bihotzean dagoena esaten du ahoak]. Niretzako oso gai garrantzitsuak dira, eta onura egiten dit horien inguruan idazteak eta hausnartzeak. Pentsatu nahi dut irakurleei ere mesede egingo diela”.

Fedeaz ere idatzi du Scottek. “Fededuna naiz ni, kristaua. Eta gustatzen zait fedea bide moduan ikustea. Nire eredua eta nire bidea Jesus da. Asko idazten dut berari buruz. Ez erlijioari buruz, bideari eta Jesusi buruz baizik”.Teologia ikasketak egin zituen unibertsitatean; Politika Zientziak ere ikasi zituen. “Asko gustatzen zait teologiaren eta gizarteko arazoen arteko zubi lana egitea”.

Jarraitu irakurtzen Gipuzkoako Hitzaren webgunean.


Algarveko Itzulian bihar arte, Azparren

Aurreneko etapan erori ondoren, taldeko onena izan zen astigartarra bigarrenean, mendate batean bukatuta.

Portugalen dago Xabier Mikel Azparren astigartarra, egun hauetan: Algarveko Itzulia ari da lehiatzen, asteazkenean hasi eta bihar arte. Aurreneko etapan, jokoz kanpo geratu zen astigartarra, helmugatik 13 kilometrora erori ondoren. Ez zuen minik hartu, behintzat. Eta bigarrenean, ostegunean, Euskaltel-Euskadi taldeko txirrindulari onena izan zen helmugan: 32garren iritsi zen, David Gaudu irabazlea baino 2:08 beranduago. Alto da Foia mendate gogorrean bukatu zen etapa hori, eta ondo moldatu zen Azparren, berarentzako egokiena ez zen ibilbidean.

Erlojupekoa izango dute gaur, 32 kilometrokoa, eta maila ona eman dezake astigartarrak berriro, espezialista ona den aldetik. Eta bihar, etapa gogorra izango dute berriro. Malhao mendatean bukatuko dute 173 kilometroko etapa, eta itzulia.


Aian koronabirus kasu bat detektatu dute azken orduetan

Atzo, 11.125 PCR proba egin zituen Osakidetzak Araban, Bizkaian eta Gipuzkoan, azken egunetako kopuru handiena da hori, eta guztira 579 lagunek eman zuten positibo.

Eskualdean 27 kasu atzeman ditu Osakidetzak atzo, asteazkena, egindako PCR probetan. Azkoitian atzeman ditu gehien, bederatzi, baina horiez gain, Zestoan sei kasu zenbatu ditu, bosna Zarautzen zein Azpeitian eta bana Aian eta Zumaian. Gainerako herrietan ez du kasu berririk atzeman.

Atzo, 11.125 PCR proba egin zituen Osakidetzak Araban, Bizkaian eta Gipuzkoan, azken egunetako kopuru handiena da hori, eta guztira 579 lagunek eman zuten positibo. Lurraldeka aztertuta, berriz, Bizkaian 252 kasu, Gipuzkoan 188 eta Araban 131 detektatu ditu Osasun Sailak; hiru lurralde horietatik kanpo bizi diren beste zortzi lagunek ere positibo eman zuten PCR probetan, ordea.

Ospitaleen egoera aztertuta, bestalde, egun 320 pertsona daude Araba, Bizkai eta Gipuzkoako ospitaleetan ospitaleratuta. Atzo beste 49 lagun ospitaleratu zituzten hiru lurraldee horietan. Zainketa Intentsiboen Unitatean (ZIUn), berriz, 55 pertsona daude gaixorik. R0 indizea, azkenik, 0,87koa da hiru lurralde horietan.


Geldiezin jarraitzen du Realak

Bigarren postuan sendo daude txuri-urdinak. Neurketa hasi bezain pronto sartu du lehen gola Franssik, eta bigarrena, amaieran Amaiurrek.

Bata bestearen atzetik. Realak horrela pilatzen ditu puntuak aurten. 18 garaipen 25 neurketatan. Iberdrola Ligako sailkapenean bigarren postuan daude txuri-urdinak, eta jada zazpi puntuko errenta ateratzen diote Atletico Madrili, hirugarren sailkatuari. Gaur 1-2 irabazi dute Huelvan (Espainia), hamahirugarren sailkatuaren aurka.

Neurketa azkar bideratu du Realak: Franssik laugarren minutuan sartu du lehen gola. Aurrelariak ondo ospatu du Realarekin kontratua berritu izana. Huelvak, ordea, ez ditu gauzak horren erraz jarri, eta 16. minutuan berdindu du. Horiek hala, neurketa osoan egin behar izan dute lan txuri-urdinek, eta 84. minutuan heldu zaie saria: Amaiurrek sartu du garaipenaren gola.

Bost neurketa eskas geratzen dira liga amaitzeko, eta Europan jokatzea eskura du Realak.


Hiru gazte atxilotu zituen Ertzaintzak atzo, bi gizon zauritzeagatik, bat larriki

Gertakariak iazko abenduaren 11n jazo ziren, baina atzo arte ez zituzten 18 urteko bi gazte eta 19 urteko beste bat atxilotu, Bilbon, hain zuzen. Laugarren pertsona bat ere ikertzen ari dira.

2022ko abenduaren 11ko goizaldean Ertzaintzak deia jaso zuen, diskoteka batean gertatutako eraso baten harira. Poliziak bi gizonezko zaurituta topatu zituen aisialdi lokalera heltzean. Biak artatu zituzten osasun zerbitzuek eta bat, lesio larriekin, ospitaleratu zuten.

Erasotzaileak ezezagunak zirenez, Laudioko Ertzain-Etxeak ikerketa abiatu zuen eta atzo goizean atxilotu zituzten hiru gazte; bi 18 urtekoak eta beste bat 19 urtekoa.

Laugarren bat ikertzen ari da polizia eta guztiei leporatu dizkiete lesio-delituak.


Klasikoz betetako liburuaren araberako errepertorioa

Musika Astearen barruko azken saioa egin dute iluntzean kultur etxean. Iñaki Salvador pianistak eta Loyola Garmendia abeslariak musikaz eta umorez betetako Real book ikuskizunaren emanaldia eskaini diete bertaratutakoei.

Liburua zabaldu eta orria edozein dela, bertan agertzen den kanta interpretatzea erabaki dute bi musikariek. Klasikoen alde egin dute, "mundu guztiak ezagutzen dituenak", baina berehala topatu diete arazo bat: Ingelesez direla, eta biak ez dira ingelesez moldatzen. Salvadorrek berdin-berdin jo dezake pianoa, Garmendiak abestu, berriz... Primeran. Hala erakutsi du saio guztian zehar.

Elkarri zirika aritu dira hizkuntzaren kontuarekin, baina, berehala topa egin dute eta abesti guztietan nabari zen bien arteko konplizitatea. Stevie Wonderren For once in my life eta You are the sunshine of my life, Frank Sinatraren Angel eyes abestu ondoren, orrialdea aldatu eta telesailetara jo dute, Bewitched edota Gran Torino, eta ondoren, Broadwayra, Singing in the rain ezagunak eskainiz.

Eta hala, topa, kanta eta txantxa artean, barreak eta txaloak piztu dituzte bertaratu direnengan.


Bizkaiko gazte bat erreskatatu dute Aragoiko Pirinioetan

Zazpi pertsona erreskatatu zituzten guztira larunbatean inguru horretan egindako bost esku hartzetan.

Zazpi pertsona, Bizkaiko gizon gazte bat tartean, erreskatatu zituzten larunbatean Pirinioetan egindako bost esku hartzetan.

Larunbateko 17:00ak aldera helarazi zieten erreskate zerbitzuei Tozal del Mallo mendiko gailurrean, Broto udalerrian, zegoen pertsona batek neke sintomak zituela.

Pertsona horrek, 27 urteko Bizkaiko bizilagun batek hain zuzen, akidura, zorabioa eta goragalea zituen.

Ebakuatu, eta Praderas de Ordesara lekualdatu zuten orduan. Gurutze Gorriko langileak arduratu ziren hortik aurrera balorazio medikoa egiteaz.


A25. Proiekzioa

'7 minutos' filmaren proiekzioa eta hausnarketa, Itaiak antolatuta.


124.964 euroko ekarpena egin du, martxan segitzen duen Gertuago egitasmoak

Sei hilabeteetan 124.964 euroko ekarpena egin dio Gertuago egitasmoak herri merkataritza eta ostalaritzari. Bigarren faseko erosketa-bonu hainbat salgai izango dituzte denda anitzetan agortu arte edo martxoa amaitu artean.

Usurbilgo Udalak eskainitako datuen arabera, sei hilabeteetan 124.964 euroko ekarpena egin dio Gertuago egitasmoak herri merkataritza eta ostalaritzari. Kopuru horretatik 99.971 euro herritarrek eginiko ekarpenetik jaso ditu sektoreak, gertuago.eus ataritik erosketa-bonuak eskuratuta, gainerako 24.993 euroak Udalak jarri ditu. Gogoan izan, bonuei %20ko deskontua aplikatzen zaie, deskontu hori Udalak hartzen du bere gain. Hainbat saltokietakoak bai baina ez guztietakoak, bonuak ez dira guztiz agortu; ekainean salgai jarritakoak abenduaren 31ra arte erabil zitezkeen; irailean salgai jarritakoak martxoaren 31ra arte erabili ahalko dira. Oraindik salgai dauden bonuak gertuago.eus webgunean sartuta eskura ditzakezue.

_________________________________________________________________________________________

GERTUAGO, 2. FASEAN

1. fasearen balantzea: erosketa bonuen %90 salduta, 50.350 euroko laguntza sektorearentzat (40.248 euroko herritarren ekarpena, 10.062 euroko udal ekarpena).

2. fasearen berezitasunak:

-25 saltoki gehiagok parte hartuko dute (guztira 51ek).

-Parte hartzaile berrien artean; tabernak eta elikagai dendak.

-5 euroko bonuak ere eskuragarri (baita lehen faseko 20,50 eta 100 eurokoak). 5 euroko bonuok erabiltzeko inprimatuta eraman saltokietara.

-Herritar bakoitzak gehienez 1.000 euro xahutu ahalko ditu erosketa-bonuetan, gehienez 200 euroko deskontuarekin.

-Bono guztien salmentarekin 2.000 euroko ekarpena egingo zaio saltoki bakoitzari (1.600 euro herritarren ekarpena, 400 euro Udalarena).

Erosketa bonuen eskuratzea eta informazio gehiago: gertuago.eus atarian. Laguntza behar dutenentzat: KzGunera jo (astelehenetik ostiralera, 9:00-13:00 edo 16:00-20:00) edo Potxoenera jo (astearte eta ostegunetan, 12:00-14:30). Hitzordua aurrez eskatu Potxoeneako 943 371 999 edo KzGuneko 943 023 684 telefono zenbakira deituta.

Sustatzaileak: herriko merkatari eta ostalariak, Hurbilago Elkartea, Usurbilgo Udala.

______________________________________________________________________________________________

GERTUAGO. EUS: EROSKETA-BONUAK SALTOKIZ SALTOKI

Astelehen goiz honetan (urriak 12) gertuago.eus atarian sartu eta hauxe zen saltoki bakoitzean eskuragarri zuten erosketa-bonu kopurua.

AGORTUAK

Bixen ile-apaindegia

1. faseko bonuak: agortuak.

2. faseko bonuak: agortuak.

Irati Ibargoien Fisioterapia

1. faseko bonuak: agortuak.

2. faseko bonuak: agortuak.

Saizar Jatetxea

1. faseko bonuak: agortuak.

2. faseko bonuak: agortuak.

Itzira Eraikuntzak

1. faseko bonuak: agortuak.

2. faseko bonuak: agortuak.

Otar-goxo

1. faseko bonuak: ez zuen parte hartu.

2. faseko bonuak: agortuak.

Ixabel Esnaola Estetika

1. faseko bonuak: agortuak.

2. faseko bonuak: agortuak.

Marije Arropa Denda

1. faseko bonuak: agortuak.

2. faseko bonuak: agortuak.

Enar Estetika

1. faseko bonuak: agortuak.

2. faseko bonuak: agortuak.

Antton Bernal Ruiz de Oña-Usurbilgo Hortz Klinika

1. faseko bonuak: agortuak.

2. faseko bonuak: agortuak.

Mikel Arraindegia

1. faseko bonuak: ez zuen parte hartu.

2. faseko bonuak: agortuak.

Oinutsik Podologia

1. faseko bonuak: agortuak.

2. faseko bonuak: agortuak.

Intza ile-apaindegia

1. faseko bonuak: agortuak.

2. faseko bonuak: agortuak.

Arruti harategia

1. faseko bonuak: ez zuen parte hartu.

2. faseko bonuak: agortuak.

Kamden Hizkuntzak

1. faseko bonuak: ez zuen parte hartu.

2. faseko bonuak: agortuak.

Eroski City Supermerkatua

1. faseko bonuak: ez zuen parte hartu.

2. faseko bonuak: agortuak.

La Chimenea Altzariak

1. faseko bonuak: agortuak.

2. faseko bonuak: agortuak.

Esnaola Janari-denda

1. faseko bonuak: ez zuen parte hartu.

2. faseko bonuak: agortuak.

Txalaka fruta-denda

1. faseko bonuak: ez zuen parte hartu.

2. faseko bonuak: agortuak.

N.I. ile-apaindegia

1. faseko bonuak: agortuak.

2. faseko bonuak: agortuak.

Solozabal Autoeskola

1. faseko bonuak: ez zuen parte hartu.

2. faseko bonuak: agortuak.

Usurbil Optika

1. faseko bonuak: agortuak.

2. faseko bonuak: agortuak.

Laurok liburu-denda

1. faseko bonuak: ez zuen parte hartu.

2. faseko bonuak: agortuak.

Iratze Natur Denda

1. faseko bonuak: ez zuen parte hartu.

2. faseko bonuak: agortuak.

Ekaitz Garmendia Merino-Usurbilgo Hortz Klinika

1. faseko bonuak: agortuak.

2. faseko bonuak: agortuak.

Lizardi liburu denda

1. faseko bonuak: agortuak.

2. faseko bonuak: agortuak.

Artzabal jatetxea

1. faseko bonuak: agortuak.

2. faseko bonuak: agortuak.

Saizar Sagardotegia

1. faseko bonuak: agortuak.

2. faseko bonuak: agortuak.

Alkartasuna Usurbilgo Baserritarren Kooperatiba

1. faseko bonuak: agortuak.

2. faseko bonuak: agortuak.

Ane Ile-Apaindegia

1. faseko bonuak: agortuak.

2. faseko bonuak: ez du parte hartu.

Errazkin Bizikletak

1. faseko bonuak: agortuak.

2. faseko bonuak: agortuak.

Aialde Berri sagardotegia

1. faseko bonuak: agortuak.

2. faseko bonuak: ez du parte hartu.

Sekaña Erretegia

1. faseko bonuak: agortuak.

2. faseko bonuak: ez du parte hartu.

Lurda Mertzeria

1. faseko bonuak: agortuak.

2. faseko bonuak: agortuak.

Lourdes Larrañaga Estetika Zentroa

1. faseko bonuak: agortuak.

2. faseko bonuak: ez du parte hartu.

BONUAK

Bordatxo taberna

1. faseko bonuak: ez zuen parte hartu.

2. faseko bonuak: 5 euroko 289, 16 euroko 2.

Farmacia Amenabar

1. faseko bonuak: ez zuen parte hartu.

2. faseko bonuak: 20 euroko 52.

Zumeta Jatetxea

1. faseko bonuak: ez zuen parte hartu.

2. faseko bonuak: 20 euroko 25, 50 euroko 30.

Txiriboga taberna

1. faseko bonuak: ez zuen parte hartu.

2. faseko bonuak: 5 euroko 376.

Gure-Elkartea adinekoen elkarteko taberna

1. faseko bonuak: ez zuen parte hartu.

2. faseko bonuak: 20 euroko 85, 5 euroko 34.

Urtinea

1. faseko bonuak: agortuak.

2. faseko bonuak: 20 euroko 38, 50 euroko 12.

Juantxo Burdindegia

1. faseko bonuak: agortuak.

2. faseko bonuak: 20 euroko 51.

Arrate Taberna

1. faseko bonuak: ez zuen parte hartu.

2. faseko bonuak: 5 euroko 370.

Al-rai

1. faseko bonuak: ez zuen parte hartu.

2. faseko bonuak: 20 euroko 73.

Opil Goxo

1. faseko bonuak: ez zuen parte hartu.

2. faseko bonuak: 5 euroko 304.

Herrikobarra Okindegia

1. faseko bonuak: ez zuen parte hartu.

2. faseko bonuak: 20 euroko 49, 5 euroko 199.

Aldamu Konponketak

1. faseko bonuak: agortuak.

2. faseko bonuak: 20 euroko 98.

Atxega Jauregia jatetxea

1. faseko bonuak: agortuak.

2. faseko bonuak: 20 euroko 82.

Aizpurua Okindegia

1. faseko bonuak: ez zuen parte hartu.

2. faseko bonuak: 5 euroko 365.

Anais Estilista

1. faseko bonuak: agortuak.

2. faseko bonuak: 20 euroko 31.

Antxeta

1. faseko bonuak: ez zuen parte hartu.

2. faseko bonuak: 20 euroko 49, 50 euroko 17.

Bazar China

1. faseko bonuak: agortuak.

2. faseko bonuak: 5 euroko 340.

Laukote okindegia-kafetegia

1. faseko bonuak: ez zuen parte hartu.

2. faseko bonuak: 5 euroko 316.

Aginaga Sagardotegia

1. faseko bonuak: agortuak.

2. faseko bonuak: 50 euroko 10.

Txirristra taberna

1. faseko bonuak: ez zuen parte hartu.

2. faseko bonuak: 20 euroko 46, 5 euroko 151.

Imanol Txapartegi Harategia

1. faseko bonuak: ez zuen parte hartu.

2. faseko bonuak: 20 euroko 58.

Oharra:

1. faseko erosketa-bonuen iragungitzea: 2020ko abenduaren 31.

2. faseko erosketa-bonuen iraungitzea: 2021eko martxoaren 31.

Informazio gehiago eta erosketa-bonuak erosteko: gertuago.eus


Caleroren ikasleek dantzan jarri dute Baztartxo antzokia

Ikasturtean zehar ikasitakoa oholtzara eraman zuten 6 eta 70 urte bitarteko 150 bat ikaslek, eta publikoaren animopean, giro ederra nagusitu zen saioan.

Jenny Calero dantzari azkoitiarraren Born to dance dantza akademiako ikasleek dantza ikuskizuna eskaini zuten atzo, larunbata, Baztartxo antzokian. Ohi bezala, askotariko dantzak eskaini zituzten eskolako ikasleek, hala nola areto dantzak, funkya eta salsa. Guztira, 6 eta 70 urte bitarteko 150 bat lagun igo ziren oholtzara ikasturtean zehar ikasitakoa jendaurrean jartzera, eta publikoaren animopean, giro ederra nagusitu zen saioan.


Zaharren egoitzei buruzko liburuaz ariko da Ahoztar Zelaieta Bermeon

Ahoztar Zelaieta Zamakona Bermeon egongo da barikuan. Hain zuzen ere, Residencias S.A. El negocio de los cuidados en Euskal Herria liburua aurkeztera etorriko da.

Arrano kultur elkarteak eta Bermeoko Pentsiodunek antolatutako hitzaldia 18:00etan hasiko da, Goiko Plazako Kabidxe Gune Sozialean. Idazleagaz solasean aritzeko aukera ere edukiko dute bertaratutakoek.


ETB1ek 'Bidegurutzean' musika saioa estreinatuko du asteazkenean

Atal bakoitzean hiru musikarik parte hartuko dute, eta telefono kabina batean mintzatuko dira


Itsasadarraren azpiko tunelak Sestaoko eta Areetako metro-geltokiak lotuko ditu

Bizkaiko Ahaldun Nagusi Unai Rementeriak gaur politika orokorrari buruzko berbaldian iragarri duenez, itsasadarraren azpiko tunelak Bilboko metroko linea biak lotuko ditu, Sestaoko eta Areetako geltokien artean. Orain 25 minutu inguru behar izaten dira leku batetik bestera mugitzeko, eta konexio berri horregaz, lau minutu ingurukoa izango dela iragarri du. Horretarako, 185 milioi euro inbertituko dituzte.

Unai Rementeria Bizkaiko Ahaldun Nagusiak gaurko politika orokorrari buruzko osoko bilkuran egin duen hitzaldian hiru proiektu berri aurkeztu ditu: itsasadarraren azpiko tunelean metroaren Sestaoko eta Areetako geltokiak lotzea; Gernikako Guggenheim museoa garatzeko arkitektura, ingurumen eta paisaia planaren oinarriak lantzeko ospe handiko nazioarteko taldea kontratatzea; eta beste zortzi egoitza elkarbizitza-unitate bihurtzea, horietako bat Leioan, 25 plaza eta ekipo espezializatuak izango dituena.

Itsasadarraren azpiko tunelaren berrikuntzari dagokionez, Rementeriak adierazi du eraikuntza-proiektua idazten ari direla, eta, horregaz batera, Bilboko metroaren bi linea nagusien konexioa egingo dutela: "Hasieran ibilgailuentzako tunela izango zena tunel intermodala izango da: tren batek metroaren 1. eta 2. lineak lotuko ditu Sestaoko eta Areetako geltokien artean. ´People mover´ bat ibiliko da lurpeko 2.600 metroko tartean, eta 300 metro tunelaren tartean izango dira".

Proiektu horregaz, egunean 5.000 pertsona inguru leku batetik bestera mugituko direla aurreikusi du Ahaldun Nagusiak, eta horri esker ia 20 minutu aurreztuko dutela. Izan ere, azaldu duenez, gaur egun 25 minutu behar izaten dira Getxotik Sestaora joateko, eta proiektua amaitutakoan lau inguruko bidaia izango da.

Proiektuaren aldaketa horrek ez du eraginik izango aurreikusitako eraikitzeko erritmoagaz. Itsasadarraren azpiko tunela 2028an erabili ahal izango da, bai ibilgailuentzat, bai multimodal modura, baina horrek proiektua garestituko du: 185 milioi gehiago behar izango dira, hau da, guztira, 600 milioi euro inbertituko dira. "Albiste oso pozgarria da Bizkai osoarentzat. Guztiz beharrezkoa da: Bizkaiko saihesbide handia Supersur saihesbidearekin batera, Arrontegiko zubiaren alternatiba, egunero 155.000 ibilgailu igarotzen dira bertatik eta. Batez beste, zubitik 51.000 ibilgailu pasatuko dira lanegunetan, 18.000 ibilgailu kenduko ditu Avanzadatik, 14.000 Max Centeren zuzenetik, eta 35.000 Arrontegiko zubitik", azpimarratu du Rementeriak.


Deba eta Aramaio ibaiak hazita doaz Arrasaten, baina aparteko arazo barik

Azken egunetako euri zaparrada iraunkorren ondorioz, oso hazita doaz Deba eta Aramaio ibaiak Arrasaten. Musakolan, esaterako, tailer batean sartu da ura eta San Andres auzoan, Deba ibaiaren ondoan dauden ortu batzuk kaltetu ditu urak.

Horrez gain, Arrasate Pasealekuan garaje batzuetan ura sartzen ere hasi da eta su-hiltzaileak gerturatu behar izan dira. "Urak ez du aparteko arazorik sortu, baina transformadore indartsu bat dago ondoan eta badaezpada etorri gara", azaldu dute. "Orain, gainera, ibaia apur bat lasaiago dator. 04:00etan izan da une kritikoena, gainezka egiteko zorian egon baita ibaia".


Zoriontsuak izatea erabaki genuen

Mikel Ayllon idazle laudioarrak sortutako antzezlana ikusteko aukera egongo da, baita berarekin solasaldia izateko ere.


Nazioarteko begiraleek egiaztatu dute Donbassen asko areagotu dela indarkeria

ESLAk nabarmendu du azkeneko orduetan hirukoiztu egin direla erasoak. Donetsk eta Luhanskeko liderrek mobilizazio militarrera deitu dituzte gizonak


Auzoetako Gabonetako argia

Gogoan dugu, garai batean, auzoan jartzen zuten izar bakar hura. Hark ez du auzorako bidea aurkitu azken urtetan eta jakin badakigu ez garela Gabonetako argirik gabeko auzo bakarra izango.

Asteburu honetatik aurrera eta Gabon Gaua bitartean, badator berriro ere Olentzeroren Basoa ekimena San Esteban auzora. Gure Zirkuak ere bere ikuskizuna egun berezi hauetan guztietan zehar eskainiko du, eta Olentzero eta Mari Domingiri eta Errege Magoei ere harrera egingo diete bertan.

Bada, hori guztia gertatzen den bitartean, Elosegiko Parkean basoa argiztatzeko erabiliko dituzten kriseiluek eta suziriek eman beharko diote argia auzoari eta bertaratzen diren guztioi. Baita zirkuko karparen inguruan dauden bonbillek, San Esteban auzoa Gabonetako argirik gabe geratu baita beste behin ere. Gogoan dugu, garai batean, auzoan jartzen zuten izar bakar hura. Hark ez du auzorako bidea aurkitu azken urtetan eta jakin badakigu ez garela Gabonetako argirik gabeko auzo bakarra izango.

Tolosak aspalditxo utzi zion bere bihotza duen Alde Zaharra begiratzeari, baita gorputz adarrak liratekeen hainbat auzoei begiratzeari ere. Luze darama bere zilbor hesteari begira, erdiguneari alegia. Ea noiz den gai burua altxa eta begirada areagotzeko, herria guztion artean osatzen eta aberasten dugulako.

Oihana Sanchez Artieda

San Esteban Auzokide Elkartea


Egongelatik gertu

Nafarroako Gobernuak 948 Kultura programa antolatu du, eta egitarau honen barruan Xabi Bandini eta Alberto Isaba musikariek 'Gertutik' musika ikuskizuna mustu zuten larunbatean Altsasuko Iortia kultur gunean.

Estreinaldia izan zen. Gertutik ikuskizuna publikoaren aurrean lehenengo aldiz egin zuten Xabi Bandini eta Alberto Isaba musikariek. "Aukera paregabea da lehendabiziko emanaldia lehenengoa delako eta ordainezina da estreinaldi bat ikustea. Artistak urduri gaude… hori behin bakarrik gertatzen da". Behin birarekin hasten direnean xarma hori "desagertzen" dela esan du Xabi Bandinik. Larunbatean izan zen mustutzea, Iortia kultur gunean.

Antzokietarako eta kultur etxeetarako prestatu duten ikuskizuna da Gertutik. "Konfinamendu garaian sortu zen. Albertok eta biok entseatzen genuenean. Elkarrekin bizi gara eta momentu batean egiten ari ginena ikuskizun bihurtzea pentsatu nuen". Hortik abiatuta gidoia egin zuen eta atrezzoa eta moldaketak prestatzen hasi zen. "Musika ikuskizun bat da, baina antzerki generoari keinu polit bat egiten diogu". Ikuslea etxeko egongelara eraman nahi dute. "Ikus dezan zer gertatzen zen, eta zer gertatzen den, elkarrekin jotzen dugunean". Xabi Bandiniren kanta berriak eta zaharrak eginen dituzte, eta bien arteko elkarrizketak ere egonen dira. "Izenburu bat pentsatzen egon nintzen eta sinple baino sinpleagoa zen: Gure helburua egiten duguna gertutik erakustea da, beraz, Gertutik".

Sakandarra

Etxarri Aranazko kultur etxea ongi ezagutzen du Xabi Bandinik. Bertan egin dituzte Gertutik ikuskizunaren entsegu orokorrak, eta Zalantza eta Egia Chica Sobresaltorekin kaleratu duen kantaren bideoklipa bertan grabatu zuen ere. Bideoklipean Amaia Razkin biolinista etxarriarrak parte hartzen du ere. Xabi Bandinik Sakanarekiko harreman handia du. Haren etxe artistikoa dela izan daiteke: "Ez dago zalantzarik. Kerobiarekin hasi ginen. Lan talde on bat sortu genuen. Lur Larraza etxarriarra duela 15 urte inguru taldearen road managerra zen, eta Xabi Bandini bezala hasi nintzenean nire managerra izan da. Orain Biba!-n musikari ere bada". Sakanan mamitzen dena, "ez da beste inon ematen" aipatu du musikariak. "Ahalmen handiko jende asko dago". Olaztiko kultur etxea ere Xabi Bandiniren taldearen entsegu gunea izan da askotan.

Xabi Bandini konposatzaile bezala Kerobiarekin hasi zen, eta ikasi zuen. Kerobian kantak konposatzen zituen eta bertan "kontatzen" zituen istorioak bereak ziren. "Oraingo abestietan ere Kerobia dago, gu garelako". Musikariarendako Kerobiarekin hausteak ez du zentzurik: "Kerobiatik nator eta Kerobia gara. Asko gustatzen zait taldearen istorioak bezalakoak direla esaten didatenean". Xabi Bandinik istorioak kontatzen ditu.

Kultura

948 Kultura programaren barruan ikuskizuna Altsasun mustu ondoren, abenduaren 12an, larunbatean, Vianako kultur etxean emanaldia eginen dute ere. Nafarroako Gobernuak kultura sustatzeko antolatu duen egitarauaren barruan gaur Numenak ikuskizuna izanen da Olaztiko kultur etxean, 17:00etan, eta 19:00etan, Irurtzungo kultur etxean, Demode Quarter taldearen Incorrectas ikuskizuna izanen da. Bestetik, abenduaren 13an. 19:00etan, Hutsun eta J.E.L. Jazz Trio taldeek kontzertua eskainiko dute Etxarri Aranazko kultur etxean.

Egoera berezi honetan "hasieratik" kulturaren sektoreak izan duen jarrera aldarrikatu du musikariak. Kultura segurua dela erakusteko lanean jarri zirela esan du, "lan handia egin du egoerara moldatzeko". Programatzaile batek artista bat kontratatzen duenean "etorkizunean" artista horrek proiektu berriak egin ahal izatea ahalbidetzen ari dela azaldu du. "Kontraturik ez badugu edo emanaldiak egiten ez baditugu, egoera latzean gaude, biziraupena da". Programa hauek "garrantzia" dutela esan du. Bestetik, egoerak bultzatuta emanaldiak in extremis antolatzen ari direla azaldu du. "Astetik astera dena aldatzen da, eta oso zaila izaten ari da". Ziurgabetasuna nabartzen dutela onartu du.


Gaur eta bihar, Kontrakantxak antolatutako ekintza gehiago

Otsailaren 2an, herriko bi gazte epaituko dituzte, eta honen harira hainbat ekintza antolatu ditu Kontrakantxak.

Datorren hilabetean, Hernaniko bi gazte epaituko dituzte, 2017an, etxe bat okupatzeagatik. «Hauen aurkako prozesu judiziala abiatu zen, orain arte luzatzen ari dena hain zuzen».

Hau salatzeko, jadanik hasia da Kontrakantxa gaztetxea ekintzak egiten. Pasa den astean zineaz gozatu zuten, gaztetxean bertan Los miserables ikusiz.

Gaur berriz, postua jarriko dute herriko Kaxkoan, arratsaldeko 18:00etatik aurrera, eta bihar, mural margoketa antolatu dute. Arratsaldeko 18:00etan hasiko da, eta herritarrei dei egin diete, bertaratzeko.

Datorren astean, ekintzak

Datorren astean, urtarrilaren 29an hain zuzen, epaitutako gazteek hitzaldia eskainiko dute arratsaldeko 18:00etan, Gaztetxean izango da ziurrenik.

Hilaren 30ean, talo tailerra egingo dute, goiza aprobetxatzeko, eta 11:00etan emango zaio hasiera.

Otsailak 2, herriko bi gazteen epaiketa

Otsailaren 2an izango da herriko bi gazteen epaiketa, eta horren harira, elkarretaratzea egingo da, Donostiako epaitegian, goizeko 09:45etan.

Otsailaren 5ean, bertso saioa ere egongo da, eta 13an mendi martxa. Eta ekintza hauei amaiera emateko, hasi moduan emango zaio bukaera: zinearekin.


Talde sozialek jasandako errepresioa agerian

Langraizko espetxea, Fuerteventurako Tefía, Huelva eta Badajozeko espetxeekin batera, homosexualitatea zigortzeko zentro nagusietako bat izan zen.

Frankismoan jazarritako talde sozialek jasandako errepresioa Alferrak, Gaizkileak eta Arriskugarritasun Soziala. Jazarpen baten historia grafikoa (1933-1995) argazki erakusketan ikusarazi nahi du Aldundiak. "Erakusketaren helburua da ahaztutako errepresio haren errealitatea ezagutzera ematea, 24 panelez osatutako erakusketa baten bidez", azaldu dute.

Erakusketa foru erakundeak Berdintasun eta Giza Eskubideen Zuzendaritzaren eta Kultura Sailaren bidez bultzatutako memoria demokratikoaren proiektuaren emaitza da. Lana izan da Gasteizko Espetxe Probintzialean eta Langraiz Okako espetxe-kolonian 1959 eta 1977 bitartean estatu osotik preso sartu ziren pertsonen fitxak osorik katalogatzea, Alfer eta Gaizkileen Legeak eta Arriskugarritasun eta Errehabilitazio Sozialari buruzko Legeak epaitu ondoren.

Dokumentu funtsa Arabako Artxiboan gordetzen da, eta, katalogazioari esker, datu base batean presoen 5.645 fitxa deskribatu dituzte, identifikatu ahal izateko. "Horiek berreskuratuz, iaz Diputatuen Kongresuan onetsitako Memoria Demokratikoaren Legearen agindu nagusietako bat bete nahi da. Herri Administrazio guztien betebeharra da biktimek egia jakiteko duten eskubidea bermatzeko eta, era berean, gertaera horien ikerketa historikoa horiek ezagutzeko interesa duten guztiei helarazteko ezinbestekoak diren dokumentuak babestea", zehaztu du Ainhoa Campo Berdintasun eta Giza Eskubideen zuzendariak.

Panelak Gasteizko Probintzia Plazan izango dira otsailaren 2ra arte, eta bertan dokumentuen kopiak, argazkiak, prentsa ebakinak eta ilustrazioak daude, Alfer eta Gaizkileen Legeari eta Arriskugarritasun eta Errehabilitazio Sozialari buruzko Legeari lotutako erakusketak jorratzen duen egoera ulertzen laguntzeko, bai eta zer helburu zuen, nola aplikatu zen eta zer ondorio eta biktima izan zituen ulertzeko ere.

Langraiz Okako espetxeko historiari lotutako hainbat alderdi ageri dira erakusketan, hala nola modernizazio ekonomikoaren aurreko eta ondorengo probintzia nolakoa zen, gaueko aisialdia, trabestismoa eta homosexualitatea, edo Langraizko presoak nola bizi ziren eta zergatik kondenatu zituzten. Langraiz Okako espetxe-kolonia Arriskugarritasun eta Errehabilitazio Sozialeko Epaitegi Bereziek zigortutakoen kontzentrazio handieneko zentro bihurtu zen. Lan dokumental horrek egiaztatu du 1959 eta 1979 bitartean espetxeratutako presoen kopurua handia dela, 5.661 guztira, gehienak sexu arrazoiengatik. Izan ere, Langraizko espetxea, Fuerteventurako Tefía, Huelva eta Badajozeko espetxeekin batera, homosexualitatea zigortzeko zentro nagusietako bat izan zen.


Amaia Zubiariaren kantaldi intimoak jarri dio ginga Adarretatik jaialdiari

Adarretatik Musika Jaialdia itxi zuten Amaia Zubiriak, Karlos Gimenezek, Gonzalo Tejadak eta Luis Caminok osatutako laukoak, asteazken arratsean. Modelo aretoko edukiera bete egin zen, eta jendeak atseginez gozatu zuen taldeak eskainitako emanaldi intimoa. Saioaren amaieran Mikel Makala antolatzaileak lore sorta eskaini zion Amaia Zubiriari.

Argazkiak: Elisa Sanjuan


Frustrazioari eta ulertezintasunari aurre egitea


Gaur auziperatuko dituzte Hernaniko bi gazte, 2017ko uztailean Jauregiko etxebizitza bat okupatzeagatik

Azken egunotan hitzaldiak eta mobilizazioak antolatu dituzte Hernaniko Gazte Asanbladak eta Kontrakantxa gaztetxeak, bi gazteei babesa erakusteko; eta horiekin bat egin du Hernaniko Ezker Abertzaleak ere.

2017ko uztailean okupatu zuen Hego Haizea etxea, Hernaniko Jauregi auzoan, gazte talde batek. Eta gaur auziperatuko dituzte Hernaniko bi gazte, Donostiako epaitegian, okupazioagatik.

Epaiketaren harira, hainbat ekintza antolatu dituzte aurreko egunetan, bi gazteei babesa erakusteko, Kontrakantxa gaztetxeak eta Hernaniko Gazte Asanbladak. Ekintza horiekin bat egin du Hernaniko Ezker Abertzaleak ere. Bi gazteen absoluzioa eskatu eta okupazioaren aldarria defendatu dute, eta auzipetuei elkartasuna adierazi.

Adierazi dute, okupazio horren helburua zela «urteak hutsik eta utzikeria osoz baztertuta» zeramazkien etxebizitza bat «berpiztu eta gazteontzako etxebizitza edo espazio autogestionatu bat sortzea». Diote, zehazki 10 urte zeramazkiela etxeak hutsik, eta «hildako animaliak, zikinkeria eta utzikeria» zirela nagusi, okupazioaren aurretik. Etxea birmoldatzen ari zirela azaldu zen jabea, etxea berea zela adieraziz, baina bertan bizitzeko arazo ekonomikoak zituela. Okupazioa burutu zuten gazteek diote, negoziazioa hasi nahi izan zutela, baina jabeak uko egin ziola, eta 10 egun beranduago ertzainak azaldu zirela, etxebizitza hustera. Momentu horretan ez zegoenez inor etxean, bi gazte bertaratu ziren, eta haiei leporatu zieten okupazioa. «Ordutik, prozesu judizial luze bat jasan behar izan dute, eta akusazio faltsuz beteriko epai baten aurrean aurkitzen dira. Epaiak, besteak beste, milaka euroko kutxa gotor bat lapurtzea egozten die, baina inoiz ez genuen halakoren arrastorik ikusi etxean», diote.

Joan den ostiralean, hitzaldia eman zuen epaitutako gazteetako batek, Kontrakantxan. Eta larunbatean, manifestazio jendetsua egin zuten, Hernaniko kaleetan barrena, Ez da delitua! lelopean.


Oposizioarentzat Pedro Sanchezek aurkeztutako neurriak ez dira nahiko

Alderdi popularra hitz egiteko prest agertu da, baina zergak jaistea eskatzen segitzen du. EH Bildu eta Esquerrarentzat behin behineko laguntzak ez dira eraginkorrak, eta energia eredua aldatu behar dela diote.


"Etxe bakoitzeko historiarekin egiten da historia handia"

"Etxekoek etxean kontatutakoak" bildu ditu Koldo Alijostesek (Amezketa, 1962) Bizitzak eleberrian. Bere azalean bizi izan zituen Gasteizko Koldo Mitxelena institutuko irakaslearen familiak 36ko gerra eta frankismoa.

Lekuko pribilegiatuaren ahotik entzun du Koldo Alijostesek Txabi Etxebarrietaren ihesaldia eta heriotza nola gertatu ziren, Etxebarrietarekin batera Bentaundin gelditu zuten seiscientosaren barruan bere osaba Eduardo baizihoan. 'Bizitzak' eleberrian jaso ditu Alijostesek Euskal Herriko historiaren pasarte hori eta beste asko. "Nire etxekoek barru-barrutik bizi izan zituzten 36ko gerra eta frankismoa, ez ziren ikusle hutsak izan".

Nola sortu zen eleberria idazteko asmoa?

Etxe askotan gertatzen den bezala, bazkarietan edo afarietan familiako istorioak kontatzeko ohitura zegoen nirean. Aita, Gregorio, oso kontalari ona zen; Francisca ama ere, baina gutxiago. Gaztetan ez diozu erreparatzen, baina helduaroan pentsatzen hasten zara historia hori galduko dela, eta nire ondorengoentzat familiako historia gorde nahi nuen.

Liburu baten formarekin?

Bai. Familiako historia idaztea pentsatu nuen, eta horretarako aita eta ama grabatu nituen. Ondoren, liburuxka bat idatzi nuen, eta urrezko ezteiak bete zituztenean hiru ale atera nituen: bat haientzat, beste bat anaiarentzat eta beste bat niretzat. Opari moduan.

Baina liburu hori ez da familia artean geratu.

Behin, Asun Garikanorekin nengoela, bere aita eta nirea Tolosakoak direnez, liburua utzi nion aitak irakur zezan, eta Bernardo Atxagak ere irakurri zuen. Esan zidan bertan kontatzen diren gauza asko ez direla bakarrik familiaren istorioak, Euskal Herrian gertatu diren gauza inportanteak daudela, eta ea argitaratzea nahi nuen.

"Boteretik memoriaren ildo bat ezarri nahi digute, eta badago beste historia bat kontatu ez dena"

Beraz, jatorrizko opari horretatik abiatu zara 'Bizitzak' idazteko?

Audioak berreskuratu ditut, aita jada hilda dagoelako. Pentsa ezazu, aitaren ahotsa entzutea... Hunkituta geratu nintzen alde batetik, eta beste alde batetik pentsatu nuen aurreneko liburuxka hirugarren pertsonan idatzita egon arren, familiaren historia lehenengo pertsonan kontatuta, aitaren ahotsarekin, askoz indartsuagoa eta askoz biziago izango zela. Beraz, hiru plano dira: aitaren eta amaren hitzak bere horretan eta nik kontatzen ditudan istorioak lehen pertsonan. Gerra aurreko, 36ko gerrako eta frankismoko istorioak bildu ditut, eta familiakoak kontatzen ditudan bitartean gizartean zer gertatzen den azaltzen dut.

Familiak gorde dituen oroitzapenen artean sorpresak aurkitu dituzu?

Sorpresak baino, gauza latzak. Liburuan pasarte gogorrak daudela esan didate. Garai horietan, frankismoan eta gerra ostean bizi izan zirenak gogorrak izan ziren. Gainera, zure familiaz idazten ari zara. Ez dakit nongo herrialdetan kontzentrazio eremuetan jendea sufritzen dagoela kontatzen dizutenean hunkitu egiten zara, baina hura urrun dago; zure familiakoak direnean hori sufritu dutenak, bestelako sentimendu batekin idazten duzu.

Txabi Etxebarrietaren hilketa, Burgosko epaiketa... eta zure familia tartean?

Familia guztietan daude kontuak kontatzeko, baina nire familian historia barru-barrutik bizi izan dute, ez dira ikusle soilak izan. Hasita 36ko gerratik; nire aitona gerrara joan zen, familia eta lana utzita, eta nolabait gertaera horrek, gerrak, Euskal Herrian ondorio latzak utzi zituen. Frankismoan ere nahiko sartuta egon ziren. Nire izeba-osabek Txabi Etxebarrieta ezagutzen zuten; Jokin Gorostidiren bidez ezagutu zuten. Etxebarrietak Pardines Adunan hil zuenean, Tolosara joan ziren bera eta Sarasketa, Eduardo eta Juli nire osaba eta izebaren etxera. Osabak seiscientos bat zuen eta Sarasketa eta Txabi eraman zituen Ataunera. Pentsatzen zuten kontrolak oraindik ez zituztela jarrita izango, baina bazituzten eta Bentaundin gelditu egin zituzten. Nik, egia esan, Txabiren heriotza nire familian kontatzen den bezala ez dut inoiz idatzita ikusi.

Nola kontatzen dute?

Bentaundin gelditu zituzten. Osaba zihoan gidatzen, Txabi zihoan aurrean eta atzean Sarasketa. Kotxetik atera eta Txabik pistola berehala atera nahi izan zuen. Poliziak mugimendu arraroa ikusi zuenean Txabirengana joan zen, inguratu eta indarrez heldu zuen, pistola ez ateratzeko; bitartean, Sarasketak tiroka alde egin zuen, eta beste polizia bat haiengana joan zen; pistola bien artean sartu zuen, eta berbertatik tiro egin zion Xabiri, sabelean. Osaba hantxe zegoen, bere seiscientosaren bolantean begira, eta hori ikusi zuenean martxan jarri zen, ihes egin zuen eta Amezketara etorri zen. Nik nola etorri zen ikusi nuen, kotxearen leihatila puskatuta eta aurpegi zurbil batekin...

Aita, osaba eta izeba atxilotu zituzten orduan?

Aitak kontatzen du osabaren orroak entzuten zituela ondoko ziegan, egiten zituen garrasiak... Osaba bisitatzera joan zen izeba, eta bertan zegoenean esan zioten: "¿Ah, tú eres Julia Alijostes, el perejil de todas las salsas? Pues tú también te quedas, maja", eta barrura sartu zuten. Burgosko epaiketan egon ziren eta izeba deportatuta egon zen, Jaenera eraman zuten, Navas de San Juanera; kuartelean egunero fitxatu behar zuen.

"Txabiren hilketa nire familian kontatzen den bezala ez dut inoiz idatzita ikusi"

Familia asko identifikatuta sentituko dira zure historiarekin.

Tolosaldean kokatuta dago, eta hango jendeak eta garai hori bizi izan dutenek bere barruan sentitu dute. Baina nik uste dut Euskal Herrian garai horietan edozein herritan frankismoko eta gerrako kontuak ezagutu dituztenak oso identifikatuta sentitzen direla egoerarekin.

Memoria historikoaren ariketa bat egin nahi izan duzu?

Boteretik memoriaren ildo bat ezarri nahi digute, eta badago beste historia bat kontatu ez dena. Liburuan hori dago, hain zuzen, familia baten historia eta memoria. Etxe bakoitzeko historiarekin egiten da historia handia. Gertatu izan zait liburua irakurri duen lagun bat baino gehiago animatu dela orain bere familiari grabatzen. Hori oso polita da, familiaren ondare garrantzitsu hori gorde behar da. Nire alabak gauza hauek oso urrun ikusten ditu, institutuko ikasleek ere ez dakite 36ko gerran eta frankismoan zer gertatu zen. Transmisioaren etena dago, eta irakaskuntzan lehengo eta oraingo belaunaldien artean lotura egin behar dugu, oinarrizkoa baita etorkizunera begira.


Konfiantzazko aholkulari postua sortzea onartu du Udal Plenoak

Udal Gobernuak proposatutako konfiantzazko aholkulari lanpostua izan da udal batzarreko gairik eztabaidatuena. EAJk eta PSEk gogor kritikatu dute, baina proposamena aurrera atera da Bilduren eta Aralarren aldeko botoekin. Aurreko legealdiko alkateorde Andoni Etxanizek beteko du lanpostua, "hasiera batean, urtebetez".


Deskontu bonuak erabiltzeko azken egunak

Hilaren 2an hasi zen Euskadi Bono Denda kanpainaren hirugarren edizioa eta Hondarribiko 51 saltokik parte hartu dute.

Honakoa, bertako merkataritzaren aldeko ekimena izan dela azaldu du Maria Serrano Sustapen Ekonomikorako zinegotziak. Kanpaina honetarako 40.000 euroko diru kopurua ipini du udalak eta “oso emaitza onak ematen ari da”.

Oraindik ere deskontu bonuak erabiltzeko aukera egongo da iganderarte.


Bilbotik aterako da 77. Getxoko Txirrindulari Zirkuitua-Otxoa Anaiak Memoriala

Uztailaren 31n, domekan, Algortako jaien egun handian egingo da 198 kilometroko txirrindularitza-lasterketa entzutetsua. Bigarren urtez, Bilboko Guggenheim museotik abiatuko da lasterketa, eta parte hatuko duten puntako txirrindulariek inguruko herriak zeharkatu beharko dituzte lasterketa gogor honetan.

Lasterketak Bilbo utziko du eta Erandiora joango da Enekuritik, ondoren, itsasadarreko ibilbide zaharra berreskuratzeko. Getxora Eduardo Coste, Zugazarte eta Aretxabalintxutik sartuko da, eta Arkotxa kalean egongo da helmuga. Hala ere, hori zeharkatu aurretik, txirrindulariek bost buelta eman beharko dizkiote ibilbide tradizionalari: Sarrikobaso, Ollaretxe, Txopos hiribidea eta Artea merkataritza-guneko biribilgunera jaitsiz; ondoren, Sarrienara igoko dira, EHUtik, Akarlandatik, Asuara jaisteko eta Erandiora bueltatzeko.

Azken itzulian, Asuako jaitsieraren ondoren, Txorierritik Larrabetzura joan eta bertan datorren urteko Frantziako Tourreko Bizkaiko etapan aurreikusitako ibilbidea egingo dute. Erletxetik igarotzea, El Viveroko igoera, Sondikara jaistea eta Pikeko horma (2. mailakoa) igotzea; horren ostean, Enekuritik jaitsi eta berriro itsasadarretik Arkotxako helmugaraino abiatuko dira. Txirrindulariek 12:00etan hasiko dute hain ibilbide gogorra duen lasterketa.

Besteak beste, honako talde hauek hartuko dute parte: 23 eskuadra, bederatzi World Tour (Movistar, Bahrein, UAE, Lotto Saudal, Bora, Trek, Education First, Israel eta Cofidis), zortzi UCI Pro Teams (Caja Rural, Euskaltel Euskadi, Total Energies, Arkea, Eolo-Kometa, Nurgos BH, Drone Hopper eta Human Powered) eta sei kontinente (Atlipolis, Wa). Bestalde, Iñigo Landaluce Getxoko korrikalari profesional ohia izango da lasterketako ohorezko zuzendaria.


Altuera handiko garabi ikusgarria Kaletxikin

Goizeko 08:00tatik Goikoplazatik Kaletxikira doan bidea itxita egon da. Eraiki behar dituzten etxebizitza berrien ondoan garabi handi bat ipini dute, errepidearen zabalera osoa hartzen duena. Garabiaren tamaina ikusgarria da.

Garabia Kaletxikin ezarri eta pisuen bitartez ibilgailua egonkortu eta gero, lanean hasi dira. Bitartean, tamaina handiko kamioien sartu-irteera ematen ari da Ama Kandida etxearen ingurutik.


Liberiako osasun mentaleko unitatearen urteurrena ospatu du Aita Menni ospitaleak

Aita Menni ospitaleak emakumeak artatzeko Liberian, Afrikan, abian jarri zuen osasun mentaleko unitateak bost urte bete ditu. Liberiako osasun mentaleko Benedict Menni Step Down Unit programen barnean dago eta Osasunaren Mundu Erakundearen (OME) onarpena du.

Aita Menni Ospitalearen eta Monroviako Benedict Menni Osasun Zentroaren arteko lankidetza-proiektua da, We Are Like You (WALY). Eta bere helburua osasun-instalazioak garatzeko beharrezkoak diren funtsak biltzea da, gaixotasun mentala edo desgaitasun intelektuala duten emakumeei tratamendu egokia emateko.

Urteurrenaren harira, Aita Menni Ospitaleak Afrikako Osasun Mentala jardunaldia antolatu du bere egoitzan, Arrasaten. Boluntariotzaren eta nazioarteko lankidetzaren esparruan zentratutako, eta proiektuan parte hartu duten hainbat pertsona eta erakunde izan dira bertan.

Afrikako egoera

Jardunaldian esan du Ato Kwamenak –Monroviako Saint Benedict Health Centerreko Osasun Mentaleko Unitateko koordinatzailea– Liberiako osasun programa nagusiak zuzenduta daudela GIBean, tuberkulosian, malarian eta ama-haurren osasunean. Eta salatu du: "Ia ez dago aurrekonturik osasun mentalaren arlora bideratua".

Haien lan taldea handia da eta emakumeei laguntzeko bide anitz dituzte: psikiatria, terapia okupazionala eta musikoterapia. Gainera, hainbat tailer garatzen dituzte: sukaldaritza eta ile-apainketa, esaterako. Eta gaineratu du: "Emakumeen gaixotasun mentala ez ezik, osasun mentalari buruzko prestakuntza espezifikoa ere badugu; bai emakumeentzat, bai senideentzat. Bestalde, pertsona horiek lan-merkatuan txertatzen laguntzen ditugu, haien gizarteratzea sustatuz hainbat tailerren bidez: oinarrizko ekonomia eta ekonomia aurreratua, adibidez. Azken finean, haiei bizi-helburuak lortzeko tresnak ematen dizkiegu".


Ibai-gain pasealekua berriro zabaldu dute

Pasealekuaren irisgarritasuna hobetzeko lanak egin ditu Irurako Udalak, aurreko urteko aurrekontu parte hartzaileen prozesuan herritarrek erabakitakoa betez.

2021ko aurrekontu parte hartzaileen prozesuan, Ibai-gain pasealekuko zorua hobetzea izan zen aurkeztutako proiektuen artean bozkatuena. Azken asteetan, emaitza horretatik eratorritako lanak egin dira. Herritarrek ibilbide horretako irisgarritasuna hobetzea eskatu zuten, batez ere, euriak sortzen zuen lokatza ekiditeko eta adineko edo desgaitasun fisikoa dutenentzat egokiagoa izan dadin.

Egindako lanek helburu hori lortzea espero du Irurako Udalak, eta gonbidapena luzatzen die herritarrei hurrengo prozesuetan parte har dezaten.


Dimisioak Herrikoa-ko zaintza batzordean

Herrikoa sozietateko zaintza batzordeko zazpi kidek dimisioa aurkeztu dute urriaren 13an iragan zen bilkura baten ondotik. Herrikoa-ren zuzendaritzak misoginia akusazioak gezurtatu ditu


Ateak irekitzeko prest da Bode berria

Azken orduko enkargu eta lanak amaituta, asteazken honetan inauguratuko dute Bode, Gasteizko Alde Zaharreko taberna enblematikoenetakoa. Asier Moreira eta Koldo Galan sukaldari gazteen eskutik oraingoan.

Taberna eta jatetxea aurkituko dute inauguraziora gerturatzen direnek. Ostegunetik aurrera, berriz, garaian garaiko eta gertuko produktuekin prestatutako azokako menuak, gosariak eta pintxoak eskainiko ditu Bode berriak Errementari kalean. Lokalari buelta bat eman eta aurpegia garbitu diote, baina "Mikelek zaindu zuen taberna" mantendu nahi dute, eta horretarako tabernari, terrazari eta "betiko xarmari" eutsiko diete.

Otsailaren 1ean, asteazkenean, irekiko ditu ateak, 19:00etan, eta hilaren 2tik aurrera hasiko dira ohiko eskaintzarekin. Eguneroko martxaren berri jakiteko, gainera, @bode.jatetxea kontua prest dute Instagramen.

Prestaketa lanetan ari diren bitartean, Bodera hurbildu da ALEA, aste honetan jaioko den proiektua bertatik bertara ezagutzera.


Realak galdu egin du Valentziaren aurka (1-0)

Zubeldiak 40. minutuan bere atean sartutako gol batekin Realak ezin izan du bigarren zatian markagailua irauli eta hiru puntuak Mestallan gelditu dira.

Realak 1-0 galdu du Valentziaren aurka. Zubeldiak bere atean egin du partidako gol bakarra 40. minutuan eta txuri-urdinak ez dira emaitza iraultzeko gai izan.

Valentzia-Reala partidako laburpena

Partida hasi eta lehen aukerak Realaren aldekoak izan dira. Lehena 9. minutuan izan du Ricok, urrunetik egindako jaurtiketa batekin. Valentziako atezainak jaurtiketa gelditu eta bigarren saiakeran bereganatu du baloia.

Oyarzabalek ere estutu du valentziarren atea. Sorloth area barruan zain zegoela, Eibarreko jokalariak erdiraketa bat egin du hegaletik, baloiak Foulquier jo eta aterantz joan da baloia. Mamardashvilik, larri, baloia kornerrera bidali du.

Reala ez da eroso ibili Mestallako berdegunean. Valentziaren areara heldu bada ere, ez du gol aukera argirik sortzea lortu eta ez da jokoan nagusitu. Hala heldu da Valentziaren gola.

Kontraerasoan, Samu Linok atzera pasea egin eta Zubeldiak, bizkarrean erasoko bi jokalari zituela, baloia bere atean sartu du errematea ekiditzen saiatu denean. Etxeko taldeak lehen zatia amaitzeko 5 minutu falta zirela lortu du gola.

Bigarren zatia hasi denean, Realak berehala eman du lehen abisua (46. minutuan): korner batean Le Normandek baloia eskuratu eta Mamardashviliren atera jaurti du. Atezainak, baina, azkar erantzun du eta baloia berriro kornerrera bidali du.

Realak berdinketaren gola nahi zuen eta Rico berriro ahalegindu da urrunetik egindako jaurtiketa batekin. Oraingoan, baina, Foulquier gurutzatu zaio eta baloiak ez du aterako bidea aurkitu.

Valentziak ordea azkar erantzun nahi izan du eta 47. minutuan epaileak etxeko taldearen aldeko penaltia adierazi du. Hala ere, VARretik deitu dutenean, bere erabakia aldatu du eta ezerezean utzi du jokaldia.

Ez Realak ezta Valentziak ere ez dute amore eman eta etxekoak berriro ahalegindu dira bigarren gola lortzen. Jesus Vazquezek egindako jaurtiketa batek nabarmen larritu du Remiro eta nafarrak sekulako geldiketa egin du baloia kornerrera bidaliz. Valentziak kornerra motzean jokatu du area ertzera eta Samu Linok egindako jaurtiketak zutoinean jo du.

Azkenean, Realak ezin izan dio golik egin Valentziari eta Imanol Alguacilen taldeak ez du punturik bildu Mestallan.

Fitxa teknikoa:

1 – Valentzia: Mamardashvili; Foulquier, Paulista (Cömert, 46. min), Diakhaby, Lato (Vazquez, 78. min); Guillamon, Yunus (Ilaix, 78. min), Almeida (Cenk, 90. min) Lino; Castillejo (Thierry, 63. min) eta Hugo Duro.

0- Reala: Remiro; Barrene (Sola, 46. min), Zubeldia, Le Normand, Rico (Aihen, 63. min); Brais Mendez (Illarra, 73. min), Zubimendi, Take Kubo (Carlos Fdez, 74. min), Merino; Soloth eta Oyarzabal.

Gola: 1-0, 40. min: Zubeldia (bere atean).

Epailea: Hernandez Hernandez. Txartel horiak: Foulquier, Yunus, Castillejo, Lato eta Mamardashvili (etxekoak) eta Zubimendi eta Rico (bisitariak).


22. Korrika, zuzenean

Korrika eskualdera iristear da. Jarraitu hemen 22.Korrika zuzen-zuzenean.

Goizaldean, Zestoatik barna etorriko dira korrika herritarrak lekukoaren atzetik, 02:58 aldera –antolatzaileen arabera, gehienez hamar minutuko atzerapenarekin ibiltzen dira–.

Narrondon hartuko dute lekukoa aurrenekoek, Erkibe Kultur Elkartekoek, eta handik Txikierdira joko dute, Axular ibiltokira gero, eta Zubitxikia pasata, Txomin Agirre kaia, Bidasoa kalea, Amaiako plaza, Erribera kalea, eta Zuloaga plaza zeharkatuko dituzte. Berriro Zubitxikia pasatu, eta Patxita Etxezarretatik joango dira N-634 kostako errepiderantz, Getariarantz. Hauek dira lekukoa eramango duten eragileak.

Getaria, Zarautz eta Orio zeharkatuko ditu Korrikak ondoren, eta 05:30 aldera aterako da eskualdetik, Usurbilerantz. Tolosaldera joango da Korrika, eta ostiraleko eguerdi partean itzuliko da berriro eskualdera; Bidaniatik sartuko da Errezilera, 12:23an. Gero, Azpeitia eta Azkoitia zapaldu ostean, Urretxurako bidea hartuko du Korrikak.

Korrika eskualdera iristen denean, zuzenean jarraitu ahal izango da UKTko tokiko webgune guztietan –Baleike, Karkara, Maxixatzen, Uztarria eta Zarauzko Hitza– Urola Kostako Hitzan eta Erlo Telebistan. Korrika Urola Kostara iritsi baino ordu batzuk lehenagotik izango da ikusgai Korrikaren zuzeneko bideoa, 20:00etatik aurrera.


Umeen elikaduraz hausnartzeko gonbitea egin diete Kikili Saldako kideek Leitza, Goizueta, Areso eta Aranoko herritarrei

Leitzako, Goizuetako, Aresoko eta Aranoko adin txikikoen obesitate tasa murrizteko osasun publikoko teknikariekin elkarlanean sortutako ekimena da Kikili Salda. Era berean, elikadurari eta kirolari lotutako ohitura osasuntsuak eskuratzea eta kontzientzia piztea du xede. Iaz azukrearen gazi-gozoak kanpainak izandako arrakastaren ondotik, aurten proiektuari jarraipena eman zaio.

Aurten Kikili Saldak lehenengo gosaldu, ondoren eguna dastatu kanpaina abian jarri du. Kanpainaren helburu nagusia gosaltzearen eta, batez ere, osasuntsu gosaltzearen onurez sentsibilizatzea da. Izan ere, NUPeko IS FOOD institutuak egindako ikerketa baten arabera, 8 eta 12 urte bitarteko haurren %13ak ez du gosaltzen eta datu hori oso kezkagarria denez, kanpaina egiteko beharra ikusi da. Horretarako ekintza ugari jarri dituzte martxan:

Erleta eskolako, Xalto eskolako eta Nazabal eskolako Haur Hezkuntzako eta Lehen Hezkuntzako ikasle guztiei gosaltzeko katilu bana oparitu zaie.

Adin txikikoen ohitura osasungarriak bultzatzeko eta haurren obesitatea murrizteko gurasoei esku-orriak banatuko zaizkie.

Herri mailan, intereseko leku publikoetan eta kalean gosaltzearen onurak eta nola gosaldu adierazten duten kartelak ezarri dituzte.

Kikili Saldak adierazi duenez «gosaltzeak metabolismoa aktibatzen, arreta, poztasuna eta umorea mantentzen, energia gehiago izaten eta otordu orekatuagoak eta osasungarriagoak bideratzen laguntzen du». Horrez gain, «obesitatea, kolesterola, bestelako arazo kardiobaskularrak, nekea, pasibitatea eta antsietatea bezalako egoerak saihesten» laguntzen duela gaineratu dute.

Kanpainaz gain, 2020-2021 ikasturtean bestelako ekintza batzuk ere abian jarri dituzte:

Haur hezkuntzako geletan elikaduraren eta ekintzen inguruan hausnarketa bideratzeko elikaduraren eta ohituren semaforo joko didaktikoa.

Kikili Saldako kide batzuek martxoan Ordiziako D'elikatuz interpretazio zentrora bisita egin zuten.

Amazabal Institutuko ikasleek Kikili Saldaren logo berria sortu zuten.


'Gasteizen akordio politikoa posible izan da; Jaurlaritzan zergatik ez?'

Diru partida jakinetara ez baizik Jaurlaritza konpromiso politikoetara behartu nahi duela azpimarratu du Elkarrekin-Podemoseko buruak eta azken unerarte jarraituko dutela aurrekontuen negoziazioa.

Miren Gorrotxategi Elkarrekin Podemoseko Parlamentuko bozeramaileak jakinarazi du akordioa lortu dutela EAJ eta PSE-EErekin Gasteizko aurrekontuak aurrera ateratzeko. "Faktoria"n aurreratu duenez, gasari buruz ez ezik, etxegabetzeak gerarazteko eta alokairuaren prezioa kontrolatzeko konpromisoen truke bideratuko dituzte aurrekontuak Arabako hiriburuan, abstentzioaren bidez.

Gorrotxategik azaldu du bertan posible izan dela udal gobernuarekin akordio politikoetara iristea eta jarrera hori bera eskatu dio Jaurlaritzari. 'Gasteizen akordio politikoa posible izan da; Jaurlaritzan zergatik ez? ', galdetu du. Onartu du Gasteizko Udalekoak ez bezala, Jaurlaritzak ez duela euren babesik behar aurrekontuak aurrera ateratzeko baina pandemia garai honek 'adostasunari ahalik eta oinarri sendoena ematea' eskatzen duela erantsi du. Alde horretatik, 'azken unera arte' negoziatzen jarraituko dutela iragarri du.


Iker Mintegi laugarren izan zen Duranan

Txirrindulari altsasuarraren Laboral Kutxako bere taldekide Nicolas Alustizak irabazi zuen lasterketa. Altsasuarrak Euskaldun Txapelketako lidergoari eusten dio

"Lasterketa oso ongi kontorlatu dugu". Iker Mintegi altsasuarra laugarren sailkatu zen apirilaren 16an Duranan, Araban, jokatutako afizionatuen 54. Eusebio Velez Trofeoa, Mendiz Sari Nagusian. Eraso saiakera ezberdinak izan ziren lasterketan, Laboral Kutxa taldeak ongi kontrolatu zituenak, eta helmugara bi txirrindulari iritsi ziren batera. Esprintean Laboral Kutxako Nicolas Alustiza gailendu zitzaion Telcom taldeko Edgar David Cadenari (3:14:10). Hamalau segundora tropel nagusia sartu zen, eta Bizikleta.com taldeko Haritz Felix Azurmendik lortu zuen hirugarren postua, Laboral Kutxako Iker Mintegi Claverri gailenduz. Finisher taldeko Aimar Tadeo Top 15ean sailkatu zen, hamabosgarren izan baitzen, denbora berean. Jon Gil lakuntzarra (Gomur Cantabria) 22. sartu zen, talde nagusian, eta Andoni Ocaña urdiaindarra (Qoda Construcciones) 76. postuan (3:18:50).

Mintegik Euskaldun Txapelketako lider jarraitzen du (71 puntu), Rural Kutxa-Alea taldeko Julen Arriolari sei puntu aterata (65 puntu). Bederatzi lasterketa geratzen dira Euskaldun Txapelketa erabakitzeko. Duranakoa jardunaldi borobila izan zen Laboral Kutxarendako: garaipena eta Euskaldun Txapelketako lidergoari eustea.


Bosnia-Herzegovinari hautagai estatusa ematea proposatu du Europako Batzordeak

Ursula von der Leyenek esan duenez, "beste behin ere aldaketa haizeek jotzen dute Europan", eta gaineratu du "Mendebaldeko Balkanak familiakoak" direla.

Europako Batzordeak Bosnia-Herzegovinari Europar Batasunean sartzeko hautagaiaren estatusa ematea proposatu du. Erabaki hori Europako buruzagiek ekainean egindako enkarguaren ondorio da, baina Bruselak justiziari eta ustelkeriaren aurkako borrokari buruzko erreforma garrantzitsuak egiteko baldintza jarri du.

"Bosnia-Herzegovinako hautagai estatusa ematea proposatzen dugu. Georgiaren ikuspegi europarra ere aitortu dugu", aurreratu du Ursula von der Leyen Europar Batasuneko presidenteak EBko Enbaxadoreen Konferentzian.

"Aldaketa-haizeek beste behin jotzen dute Europan, eta bultzada hori aprobetxatu behar dugu", adierazi du. "Mendebaldeko Balkanak familiakoak dira", gaineratu du.

Bosnia-Herzegovinako Gobernuak Twitter sare sozialean adierazi duenez, Europako Kontseiluaren erabakia "historikoa da gure herriarentzat eta herritarrentzat. Mezu indartsua da, lehenago ere espero genuena, gure etorkizuna Europako familiaren barruan dagoela esan nahi baitu".


Emakumezkoen Eibar futbol taldeak lehen mailara egin du jauzi, Yerai Martinen gidaritzapean

Emakumezkoen Eibar futbol taldeak lehen mailara egin du jauzi, Yerai Martin entrenatzailearen agindupean. Zailtasunak zailtasun, entrenatzaile andoaindarrak taldea igoarazteko giltza eduki du esku artean, eta 90 minutuz sufritu ostean, berdinketarekin, ospatzeko ordua iritsi da.


11 kasu zenbatu dira eskualdean, horietatik 8 Andoainen

8 kasu zenbatu dira Andoainen, 2 Amasa-Villabonan eta bakarra Urnietan. Andoainen 17 positibo antzeman dira 2 egunetan, baina intzidentzia tasak beheruntz jarraitzen du. Oro har, eskualdean egoera hobetzen eta egonkortzen ari dela dirudi.

Atzo, 10.881 test diagnostiko egin ziren, eta, haietatik, 666 positiboak izan ziren. Lurraldeen arabera, 110 kasu zenbatu dira Araban, 258 Bizkaian eta 288 Gipuzkoan; 10 gehiago Euskaditik kanpo bizi diren pertsonetan.

Ospitaleen egoera dela eta, COVIDaren ondorioz 57 pertsona ospitaleratu ziren atzo, eta COVIDa duten 134 pertsona ZIUn daude. Atzokoarekin alderatuta, 8 lagun gutxiago daude UCI-ZIUn.

Oinarrizko birsorkuntza tasak ere beherunzko joerari eusten dio, eta Euskadin osoan Gipuzkoan da une honetan apalena. Euskadikoa 0,77koa da, eta Gipuzkoakoa 0,76koa.

Kutsatze kasuak azaroaren 23tik 29era:


Jon Patxi Etxeberria torturatuaren testigantza, Joxe Arregiren omenezko Zizurkilgo ekitaldian


Azken txanpan da Orkatzeko 'Klik' lehiaketa

Azaroaren 5ean, zapatua, jakinaraziko dute zein den argazki irabazlea

Argazki finalistak berezko neurrian ikusteko egin klik hemen


Korrika hasi da «motorrak berotzen» Iruñean

AEK-ko antolatzaileak, euskalgintzako kideak eta arduradun politiko ugari batu dira lasterketaren aurkezpen sozialera

Lekukoak oraindik ere ez du hasi eskutik eskurako bidea, baina martxoaren 30ean hasiko den lasterraldia jadanik ari da ilusioa zabaltzen. Lehendik ere egina zuten aitorpena arduradunek: 22. Korrika antolatzea ez da izan lan samurra. Edonola ere, orain, prestaketa lan gehienak amaitzearren diren honetan, ailegatu da garaia egitasmoari darion irrika herritarrei transmititzeko: Korrikaren aurkezpen soziala izan da, gaur, Iruñeko Antzerki Eskolan.

AEK-ko antolatzaileez gain, euskalgintzako eta alderdi politikoetako zenbait ordezkari izan dira ekitaldian, besteak beste, Paul Bilbao, Kontseiluko idazkari nagusia; Agurne Gaubeka, Behatokiko zuzendaria; Bakartxo Ruiz (EH Bildu) eta Javi Arakama (Geroa Bai) legebiltzarkideak; eta baita Ana Ollo Herritarrekiko Harremanetako kontseilaria ere.

Ekitaldiaren aurkezpenean nabarmendu dute hiru urte direla Korrika Euskal Herria alderik alde azkenekoz zeharkatu zuenetik. «Gogoa» nabaritzen dute antolatzaileek, eta baita euskaltegietako irakasle eta ikasleek ere. Horiek hartu dute hitza hasieran, bakoitzak Korrikarekin duen harremanaz hitz egiteko. AEK-ko arduradun Aitziber Balantzategik hitz egin du gero. Gogoratu du Korrikaren bi helburu nagusiak bete gabe daudela oraindik: «Euskarari hauspoa ematea eta AEKren eguneroko jarduna diruz laguntzea». Horregatik, beti bezain beharrezko ikusten dute egitasmoa.

«Hitzez ekiteko» deia

Hitzekin da aurtengo Korrikaren leloa, eta horren esanahiaz hitz egin dute aurkezpenean. Zehazki, «hitzez ekitearen» garrantzia nabarmendu du Balantzategik: «Ekintza nahitaezko dugu eragiteko: enpresen euskara plan eta arauetan, pantailak euskaraz gozatzeko, baxoa eta brebeta euskaraz egiteko, belaunaldi berriek erabil dezaten, arnasguneetan, administrazioan...». Hain zuzen, administrazioetatik euskarak jasotako kolpeak hizpide izan ditu AEK-ko ordezkariak eta, bereziki, Nafarroako Gobernua prestatzen ari den merezimenduen dekretu berria: «Atzerapauso izugarria da».

Nerea Urbizuk musikatu eta Sustrai Colinak hitzez jantzitako Hitzekin abestia entzun ostean, hitza hartu du Asier Amondok, Korrikaren koordinatzaileak. Eskerrak eman dizkie bertaratutako guztiei, eta baita antolaketa lanetan parte hartu duten boluntario, irakasle eta laguntzaile guztiei: «Zuen bultzadari esker gaude hemen». Korrika «auzolan erraldoi» bat dela nabarmendu du Amondok, eta, hiru urteko geldialdiaren ostean, AEK-ko kideak «irrikaz» antzeman ditu: «Pozik gaude, eta gogo gara. Denok behar dugu kaleak eta errepideak hartzeak ematen digun bizipoz hori. Korrika hori baita: bizipoza».


Karmele Aierbe euskaltzalea hil da

Euskara eta euskalgintza izan ditu ibilbide politikoaren ardatz eta ofizio. HBko mahai nazionaleko kide ohia eta EHEko koordinatzaile izandakoa da, besteak beste. Omenaldia egingo diote bihar, 18:30ean, Ataungo San Gregorio auzoko pilotalekuan.

Bi eskuren artean harrapatutako aurpegian musu ozen eta gozo bat. Huraxe zen Karmele Aierbek (Ataun, Gipuzkoa, 1951-2022) maitasuna eta esker ona adierazteko zuen keinua. Izan hango espetxeko atarian, hemengo agerraldian, hurrengo manifestazioan, edo Onkologikoko gurpil aulkitxoan. Badute horren berri haren militantziako kideek, euskararen aldeko borrokan aritutakoek, eta baita haren altzotik pasatutako Ataun San Gregorioko eta Segurako (Gipuzkoa) haur izandakoek. «Bizi guztia irakasle izan naiz», zioen BERRIAri 2016ko abuztuan emandako elkarrizketan. Izan ere, badira bizi guztian irakasle izandakoak, eta badira bizi guztian gogoan gelditzen diren irakasleak. Karmele Aierberena osoki euskararen eta euskal kulturaren inguruan ardaztutako bizitza bat izan da, eta haren aldeko borroka politikoan jositakoa: «Euskarak beti markatu nau». 16 urterekin hasi zen Beasainen (Gipuzkoa) gau eskoletara joaten, euskara erdi ilegala zen garaian, euskal nortasuna eta identitatea lantzeko eskolak ematen zituztelako han. «Nire gurasoek motor txiki bat erosi zidaten. Bezperan Beasainen ikasten genuena herrian [Ataunen] irakasten genuen hurrengo egunean. Gai gramatikalak ematen genituen, eta hitzaldiak antolatzen naziotasunari buruz; ekonomiarekin lotutako gaiak, Marxen eta Engelsen ideiak...». Joxe Miguel Barandiaran herrikidea bizi zen oraindik orduan, eta ongi gogoan zeukan hura Aierbek: «Bere hitzaldiekin —euskarak duen balioaz, hizkuntzaren altxorraz, eta identitateaz eta naziotasunaz—, asko lagundu zigun. Gau eskola horietan aholkulari garrantzitsu izan genuen».

Ikusi gehiago: Agur, Karmele

Karmele Aierbek «ulertzen zuen euskara gure bihotza dela, eta horretan jardun zuen etengabe», adierazi du Juan Karlos Ioldi herrikideak Aierberen heriotzaren berri izan berritan. Eta mugarri handi bat hurrena: Burgosko prozesua (1970). Epaiketaren kontrako bilerak, manifestazioak... «Horiek izan ziren, niretzat, gure herriak bizi duen gatazkaren barruan, lehenengo korrikaldiak». Kontzientzia politikoaren eta borrokaren erabateko ernatzea orduan, eta euskaren inguruan harilkatua orduan ere. «Euskarak beti markatu nau. Garai horretan sortu ziren ikastolak, eta Ataunen ere sortu genuen. 20 bat urterekin hasi nintzen. San Gregorio auzoan bazen irakasle bat, eta tokiz aldatzea eskatu zuen. Haren ondoren nik hartu nuen San Gregorioko ikastolako ardura. Orduan ez nuen irakasle ikasketarik, baina, kargua hartzerako, urtebete egin nuen irakasle horrekin lanean, ikastaro batzuk egin nituen, eta Kataluniara joan nintzen metodologia aurreratu batzuk ikastera; Bartzelonara, hain zuzen. Harrezkero, bizi guztia irakasle izan naiz. San Gregorion egin genituen 11 urte, Gizarte Segurantzarik gabe, eta ezin legeztaturik. Baina herriaren laguntzaz eta gurasoen inplikazioaz, aurrera egin genuen».

Karmele Aierbe ezker abertzaleko kidea Arnaldo Otegi agurtzen, espetxetik irten berritan, 2016ko martxoaren 1ean. Jon Urbe / FOKU

Hurrengo urratsa, «handi samarra», Euskal Herrian Euskaraz elkartean egindakoa: Nazio koordinatzaile kargua hartu zuen (1988). Orduko kezkez eta hausnarketez, zera zioen: «Ordura arte genuen hizkuntza komunitatea trinkotzearen aldeko apustua egin genuen. Eta horrek zer esan nahi du? Euskaraz bizi daitezkeen udalerriak elkarren artean bildu eta elkarrekin koordinatzea. 1991n sortu zuten mankomunitatea: ezagutzen dugun Uema. Abiada garrantzitsua izan zen euskal hiztunen komunitateari begira. Euskarari prestigioa eman zion, eta euskara erdigunean jartzea lortu». Hiztun komunitatea trinkotzeari buruzko kezka etengabea baitzuen Aierbek, eta elebitasunaren «gezur politiko-linguistikoa» kritikatzen zuen ahobizarrik gabe. «Elebitasuna planteatzen ari gara, baina [euskara eta erdara] ez daude maila berean. Ezin dugu karta berberekin jokatu. Erdarak lau karta dituenean muserako, euskarak bi besterik ez du». Mahai nazionaleko kide Politikaren lehen lerroan oso emakume gutxi zeuden garaian onartu zuen Karmele Aierbek HBko mahai nazionaleko kide izatea. Gatazkaren garairik gordinenean, eta haren aurreko mahai nazionala osorik atxilotu zuten garaian (1998). «Beste batzuek hartu behar zuten lekukoa, eta niri tokatu zitzaidan. Ez nuen pentsatu; alegia, ez nion esan neure buruari ardura hartu behar ez nuenik». Bazuen ordurako ibilbide bat egina ezker abertzalean, eta borroka politikoan. Gordin mintzo zen horretaz: «1974az geroztik, zazpi aldiz egon naiz atxilotuta, hiru aldiz egon naiz kartzelan, tortura larriak jasan izan ditut, bortxaketak... Gatazkaren ondorioak nire larruan bizi izan ditut, baina hori bizi izan dut bokazio handia dudalako herri hau aske ikusteko».

Eta ezker abertzaleak egindako «ekarpen handiaz» mintzo zen, batzuetan asmatuetakoez, bestetan kale egindakoez, baina egindako «autokritikaz», eta «burua ateratzen» asmatzeaz, «bide irekitzen» egindako indarraz, eta «ziklo politiko berria bat abiatzeko» irekitako jokalekuaz: «Behar dugu ezker abertzale handi bat, inportante bat, bidea markatuko duena eta erreferente izango dena. Helburuak garbi hor dauzkagu, betidanik, aldatu ez ditugunak. Tokatzen zaigu asmatzea, indarrak biltzea, eta batasuna lortu behar dugu horretan aurrera egiteko». Iazko otsailean egin zion omenaldia EH Bilduk Aierberi, Ataunen, eta haren «ibilbide oparoa eta aberatsa» goratu zuen. Emakume eta euskaldun Bi aldiz baztertua. Horrela sentitu izan dela ere aitortzen zuen Karmele Aierbek: emakumea izateagatik eta euskalduna izateagatik. Erronka izan zen harentzat, emakumezkoa izan eta HBko mahai nazionaleko kide izateko gonbita onartzea: «Egia da ezker abertzalean emakumeen aldeko mugimenduak aspalditik datozela. Aizan sortu zenetik. KASen garaian bazen Egizan emakume feministen erakundea. Gero horrek egituretan izan du isla? Isla izan duela, bai; neurrikorik izan duen, agian ez». Emakume izateagatik sentitu zuen bazterketa euskaldun izateagatik bizi izandakoarekin parekatzen zuen Aierbek: «Beste leku askotan bezala, ni ere batzuetan sentitu izan naiz bigarren mailako pertsona. Hori garbi dago. Hizkuntzarekin bezala, emakume izatearekin ere sentitu izan dut askotan bazterketa. Egia da emakumea eta euskara badirela bi gai oso marjinatuak izan direnak». Horregatik goratzen zuen Idurre Eskisabel eta Lorea Agirre kazetariek feminismoaren eta euskalgintzaren borrokak lotzeko egindako lana: «Oso lotura garrantzitsua da. Zapaldua sentitzen zaren momentutik errekonozitzen hasiko zara. Gakoa da ahalduntzea, bai bata eta bai bestea. Izugarrizko ekarpena egin dute».

«Eskuzabala izan zen beti», gaineratu du Ioldik, eta adibideak jarri ditu. Espetxetik ateratzeko bermea itzuli ziotenean, presoen alde lan egiten duen Harrera elkarteari eman zion dirua. Minbiziaren kontrako borrokan egin ditu Aierbek azken urteak. Bizi guztian gogoan gelditzen den irakaslea. Bi eskuren artean harrapatutako aurpegian musu ozen eta gozoak banatzen zituena.

Leiala eta irrifartsua

Heriotzaren berri izan ostean, dozenaka izan dira Aierbe gogoan izan dutenak. Arnaldo Otegi EH Bilduko koordinatzaile nagusiak, adibidez, urte luzez egin zuen lan Aierberekin: «Emakume abertzalea, euskaltzalea eta ezkerrekoa. Beti irrifar batekin eta maitasunez hartu nauena. Beti leiala. Ohore handia izan da berarekin ibilbidearen zati bat partekatzea. Besarkada handi bat senideei eta lagunei», idatzi du. Arkaitz Rodriguez Sortuko idazkari nagusiak, berriz, «militante apal bezain nekaezina» zela nabarmendu du, eta Maddalen Iriartek, EH Bilduren Eusko Legebiltzarreko bozeramaileak, Aierbek euskararen alde egindako lanean egin du azpimarra: «Euskaratik eta euskaraz, euskaragatik egindako lan eskerga gogoan, besarkada familia eta lagunei. Hutsune izugarria euskalgintzarentzat. Adiorik ez!».

Hitz ederrak eskaini dizkio Larraitz Ugarte EH Bilduko komunikazio zuzendariak ere: «Nere maiteenetakoa izan zara. Zure konpromisoari eutsiko diogu besteok ere, zure ereduari jarraitu. Muxu bat», idatzi du. Arlo pertsonaletik jo du Joseba Alvarez Ezker Abertzaleko militanteak ere:

Aierberen burkideak, ordea, ez dira izan euskaltzalea gogoan izan duten bakarrak. Paul Bilbao Euskalgintzaren Kontseiluko lehendakariak, adibidez, honela gogoratu du: «Euskaltzalea, oso euskaltzalea. Indartsua, oso indartsua. Eskerrik asko, Karmele, euskararen herriari eskaini eta eta eman diozun guztiarengatik. Lurra arina izan bekizu!». EAJko Xabier Barandiaran herrikidearen ustez ere «herrizalea, euskaltzalea eta abertzalea» zen: «Besarkada bat bere etxekoentzat eta Ezker Abertzale guztiarentzat», idatzi du.

Oihane Indakoetxea Barañaingo alkate ohiak, berriz, Aierbek irakasle gisa egindako lana nabarmendu nahi izan du: «Albisteak irakurri eta irakurri nabil. Niretzat militantzia kide izateaz gainera, irakasle maitagarria ere izan zen, 6-7 urte genituela Ataunera eraman gintuena Errotxapeako Herri Ikastolatik».

Eskerrak eman dizkion beste bat Onintza Enbeita izan da: «Hutsune handi bat izango dugu gure pauso txiki guztietan. Irribarre bat militantziaren latzean, espero gabeko mezu bat une pertsonal zailetan, esku bat aurrera egiteko beti... eskerrik asko Karmele hainbestegatik!», idatzi du. Beñat Hach Embareken iritziz, Goierriko erreferente handietako bat zen Aierbe: «A ze indarra, a ze grina, eta a ze umore kutsakorra. Doluminak etxekoei, lagunei eta leinuari. Gora Karmele!».

Eragileen artean, Aierbek gertukoen zituenetako bi ziren EHE Euskal Herrian Euskaraz eta UEMA Udalerri Euskaldunen Mankomunitatea. EHEk «euskararen errepublikaren alde» lanean jarraituko duela hitzeman du: «Zure alaitasuna eta euskaltzaletasun irmoa bidelagun izango ditugu amesten zenuen Euskal Herri euskalduna erdietsi arte». UEMAk, berriz, iazko maiatzean egin zuen ekitaldian gogoratu eta eskertu zion Aierberi egindako ekarpena.

EHEz eta UEMAz gain, hainbat izan dira euskaltzaleari egindako lana eskertu dioten eragileak: Sortu, LAB sindikatua, Udalbiltza, Eusko Alkartasuna, Olaso Dorrea Fundazioa, Jose Miguel de Barandiaran fundazioa, Euskaltzaleen Topagunea...


Lezoko asteburuko kirolean, futbola bakarrik

Asteburuan, Lezoko kirol taldeen artetik martxan izango diren bakarrak Allerrurenak izango dira, eta ez denak gainera. Beste kiroletako ligetan atsedenaldia izango dute zubia dela eta.

Honakoak dira Allerruko taldeek izango dituzten norgehiagokak:

Gizonen Erregional Preferente Maila

Mondragon-Allerru, bihar (larunbata) 16:30ean Arrasateko Mojategi zelaian.

Emakumeen Gorengo Maila

Dunboa Eguzki-Allerru, bihar (larunbata) Irungo San Jose Obrero zelaian.

Gizonen Gazteen Lehen Maila

Allerru-San Marcial, bihar (larunbata) 12:30ean Plazetan.

Neska kadeteak

Allerru-Santo Tomas Lizeoa, bihar (larunbata) 10:30ean Plazetan.

Mutil kadeteak

Trintxerpe-Allerru, bihar 10:00etan Trintxerpeko Trintxer zelaian.


Esteban Landart musikariak itxiko du igandean Organo Zikloa

Esteban Landart musikariak igandean egingo duen kontzertuarekin, amaierara iritsiko da Legazpiko zortzigarren Organo Zikloa. Emanaldia 19:00etan izango da, parrokia elizan.Esteban Landart irundarrak Donostian eta Frantzian egin ditu organo ikasketak, eta irakaslea da gaur egun Musikenen eta Baionan. Ikerlaria, artikulugilea eta interpretea ere bada, eta Organoak eta Armonioak Zaintzeko eta Zaharberritzeko Batzorde Teknikoko koordinatzailea ere bai, Donostiako Elizbarrutian.Igandeko kontzerturako aukeratutako egitarauarekin, Landartek omenaldia egingo dio Cesar Franck konposagileari, bere jaiotzaren 200. urteurrenean.Legazpiko zortzigarren Organo Zikloak hiru emanaldi bildu ditu. Lehena maiatzaren 15ean eskaini zuen Pol Alvarez gazteak, eta bigarrena, hilaren 22an Karol Mosakowskik. Landartek itxiko du zikloa etzi.


Isun handiagoak argindar-enpresa handiei

Juan Saizek Valentziako Ingeniaritza Unibertsitate Politeknikoan esan du argindar-enpresa handiek tranpatan ibiltzeagatik isunak jaso dituztela, baina isunak tranpa egiteagatik izandako irabaziak baino txikiagoak direla beti.

Horrela ezin dira gauzak aldatu. Jorge Moralesek esan du argindar-enpresa handiek aste gutxitan aldatzen dituztela gobernuen borondateak euren interesen alde; guk zer egin dezakegu?

Kooperatiba energetikoei erosi; horiek bai, horiek gizartearen etorkizuna bermatzen dute, nahiz eta batzuetan garestiagoak irten. Har ezazu gizarte hau hobetzeko inbertsio bat bezala.

----------

Josu Garitaonandia

'Oparitu zuhaitz bat' egitasmoaren arduraduna

Bergara


Abesbatzak

Ekidazu abesbatzaren eta Behotsik Orkestraren kontzertua. Azaroaren 25ean, 19:00etan, Andramari elizan.


Gutxienez 15 atxilotu eta 33 zauritu Katalunian, Pablo Haselen aldeko mobilizazioetan

Rap-kantaria kartzelan sartu dute bere abestiengatik eta sare sozialetan publikatutako mezuengatik bederatzi hilabeteko kartzela-zigorra betetzeko. Mobilizazioak istiluekin amaitu dira.

Pablo Hasel abeslariari babesa eta elkartasuna adierazteko mobilizazioak izan dira bart Kataluniako hainbat hiritan, eta manifestarien eta polizien arteko istiluekin amaitu dira. Gutxienez 15 pertsona atxilotu dituzte. Halaber, 33 pertsona zauritu dira eta horietako zortzi ospitalera eraman dituzte. Manifestari batek foam pilotakada bat jaso du begian eta lesio larria eragin dio.

Larrialdi zerbitzuek asteazken honetan egindako balantzearen arabera, Bartzelonan 11 pertsona artatu dituzte eta lau lagun eraman dituzte ospitalera, Vicen (Bartzelona) 15 lagun artatu dituzte, Lleidan beste bost eta hiru ospitaleratu dituzte, Gironan pertsona bat artatu dute eta Reusen (Tarragona), azkenik, ospitaleratu behar izan duten beste pertsona bat artatu dute.

Rap-kantaria Lleidako Unibertsitatean atxilotu zuten, bere abestiengatik eta sare sozialetan publikatutako mezuengatik bederatzi hilabeteko kartzela-zigorra betetzeko.

Esquadra Mossoen arabera, zortzi pertsona atxilotu dituzte Lleidan, hiru Bartzelonan eta lau Vicen (bat Udaltzaingoak). Gironan ere izan dira istiluak manifestazioaren ostean.

"Erresistentzia! ", "Pablo, laguna, zure ondoan gaude" eta "Pablo Hasel aske!" izan ziren astearteko manifestazioetan gehien erabilitako leloak, rap-kantaria atxilotu izana salatzeko.

Lleidan, 2.000 lagun inguru bildu ziren. Manifestazioa Katedraleko plazatik abiatu zen, manifestu bat irakurri ostean.

Gironan, Urriaren 1eko plazan, 5.000 pertsona elkartu ziren, eta Bartzelonan, 1.700; Dolors Sabater CUPeko presidentegaia eta Jordi Cuixart Omnium Culturaleko burua, besteak beste.

Bartzelonan, manifestazioa Espainiako Poliziaren egoitza nagusiaren parera iritsi zenean hasi ziren liskarrak. Esquadra Mossoek foam balak jaurti zituzten manifestarien aurka, eta manifestariek harriak eta botilak bota zizkieten eta suzko barrikadak jarri zituzten, edukiontziak kale erdian zeharkatu eta su emanda.

Vicen, hainbat manifestarik harriak jaurti zituzten epaitegiaren eta eraikina zaintzen ari ziren agenteen aurka. Ondoren, kalteak eragin zituzten Mossoen polizia-etxean ere.

Valentzian, 500 bat lagun elkartu ziren, eta manifestazioa inolako istilurik gabe amaitu zen. Alabaina, ondoren, hainbat lagunek edukiontziak jarri zituzten errepide erdian eta poliziak aurre egin zien.

BIDEOA | Pablo Hasel Lleidako Unibertsitatean atxilotu duten unea

BIDEOA | Kongresuko alderdi independentistak, Pablo Haselen askatasunaren alde

BIDEOA | CUP alderdiko diputatu batek Pablo Haselen abesti bat jarri du Kongresuan


Kontzertua: Rumbling Lips eta Sega Sound Killers


Bi gizon atxilotu dituzte Zizurkilen sexu eraso bat egitea eta lapurtzea egotzita

Ertzaintzak ez du xehetasun gehiagorik eman, baina ikerketa bat zabaldu du, gertatutakoa argitzeko.

Ertzaintzak bi gizon atxilotu ditu asteburu honetan Zizurkilen (Gipuzkoa). Eusko Jaurlaritzako Segurtasun Sailak jakinarazi duenez, emakume bati sexu eraso bat egitea eta lapurtzea egozten diete.

Oraingoz, ez du xehetasun gehiagorik eman, baina Ertzaintzak ikerketa bat zabaldu du, gertatutakoa argitzeko.


Danbaka Musika Lehiaketaren bosgarren edizioa aurkeztu dute

Hamabi urte pasa ondoren itzuli da Danbaka Musika Lehiaketa. Goiena Komunikazio Taldeak eta Bergarako Udalak elkarlanean aurkeztu dute edizio berria.

Bosgarren edizioa izando da aurtengoa eta Bergarako Seminarixoak lekukoa hartuko dio Elgetako Espaloia Kafe Antzokiari. Izen emate epea zabalik da, Irailaren 18ra arte, danbaka.eus-en. Debagoienako musikarientzat, aukera paregabea ematen du Danbaka Musika Lehiaketak, beraien burua ezagutzera emateko.


Garcinuño: "Neurri hauekin haize apur bat etorriko da, baina ez da nahikoa izango"

Iñaki Garcinuñoren ustez, urte oso txarra izango da ostalaritzarentzat eta beharrezkoa izango da "zuzeneko laguntzak" ematea sektoreari.


Urrezko Bikain ziurtagiria jaso du Zumaiako Udalak

Bereziki nabarmendu dute zerbitzu hizkuntzaren ardatza, eta komunikazioan (irudi aldetik) zein herritarrekiko harremanetan egindako lana; era berean, laneko hizkuntza euskara da Zumaiako Udalean eta inguruko erakundeek euskaraz egin dezaten ere bultzatzen du.

Atzo arratsaldean Gasteizko Europa jauregian egindako ekitaldian urrezko Bikain ziurtagiria eman zioten Zumaiako Udalari, eta Iñaki Ostolaza alkateak jaso zuen, Iñigo Urkullu lehendakariaren eta Bingen Zupiria Kultura eta Hizkuntza Politikako sailburuaren eskutik.

Guztira 27 entitatek jaso dute aurten euskararen ziurtagiria, 11 erakunde publikok eta 16 pribatuk. Horietatik hamabik goiko mailako urrezko Bikain egiaztatu dute, hamalauk zilarrezkoa eta batek oinarrizkoa.

Duela 40 urte ingurutik ari da Zumaiako Udala euskararen normalizazioa bultzatzen, 1979an itzultzailea lanean hasi zenetik. Agintariak aldatuta ere, pausoak ematen jarraitu du Udalak legealdiz legealdi: euskararen ordenantzak, zinegotzi eta langileei prestakuntza saioak, hizkuntza eskakizunak, erabilera plan bereziak, Euskara Zerbitzua indartzea, UEMAn sartzea, etab. Beraz, esan daiteke gaur egungo egoera ibilbide luze baten emaitza dela, idatziz erabat gaztelaniaz lan egitetik ia osorik euskaraz egitera igaro delako Zumaiako Udala.

Bikain ziurtagiria eskuratzeko prozesuak aukera ematen du egoeraren argazki objektibo bat eskuratzeko eta hobekuntza beharrak identifikatzeko. Kanpo ebaluazio bat den aldetik, erakundeak hizkuntzak nola kudeatzen dituen aztertzen da, euskararen presentziari eta erabilerari begiratuta. Lau ebaluatzailek osatutako talde bat aritu da Udalaren lanak eta jarduera aztertzen, eta oso puntuazio altua eman diote. Bereziki nabarmendu dute zerbitzu hizkuntzaren ardatza, komunikazioan (irudi aldetik) eta herritarrekiko harremanetan egindako lana; era berean, laneko hizkuntza euskara da Zumaiako Udalean eta inguruko erakundeek euskaraz egin dezaten ere bultzatzen du.


Ikasle mugimenduek bi grebarako dei egin dituzte abenduaren 14rako eta abenduaren 15erako

Irakasleek deitu dute asteazkeneko greba eta Ikasle Sindikatuak bat egin du. Ostegunekoa berriz Ikama ikasle antolamenduak deitu du.

Joan den azaroaren 30ean, greba masiboa egin zen hezkuntzan EAJ-PSEren hezkuntza lege pribatizatzailearen aurka eta euskal eskola publikoaren alde. «Arrakasta horren ondoren, datorren abenduaren 14an Ikasle Sindikatuak dei egiten du ikasleen greba orokorrera, kaleetara ateratzeko gure irakasleekin batera, STEILAS, LAB eta ELA sindikatuek deitzen dutena». Manifestazioa arratsaldeko 18:00etan irtengo da, Donostian, Alderdi Ederretik.

Ez da greba egun bakarra izango. Hurrengo egunean, abenduaren 15ean, ere greba deialdia dago. Kasu honetan Ikama (Ikasleria Martxan) antolakundeak deitu du. «Gaur egungo hezkuntza sistemak hamaika ertzetatik zapaltzen gaituela ikusirik Euskal Herriko hegoaldeko hiriburuetan mobilizazioak deitu ditugu datorren abenduaren 15ean, gure neurrira egongo den hezkuntza bat aldarrikatuz. Beraz, bailarako ikasleriari dei egiten diogu, 12:00etan Donostiako Alderdi Ederretik abiatuko den mobilizaziora. Elkarrekin lortuko dugu gure neurrira dagoen hezkuntza bat!».

«Hezkuntzan aldaketak behar dira»

Abenduaren 15eko greban Ikamak; hezkuntza feminista, inklusiboa, euskalduna, ekologista eta ikasleen neurrira egindakoa aldarrikatzen du. «Ikastetxeetako segregazioak bere horretan jarraitzen du, ikasleon beharrek erdigunean egon gabe jarraitzen dute eta pedagogia eredua ere ez dago ikasleriari egokituta. Ikastetxeak ez dira espazio seguruak emakumeentzat eta euskarak ez du tokirik hainbat eta hainbat institutuetan. Azken batean, hezkuntzak gure neurrira egon gabe jarraitzen du».

Abenduaren 14eko mobilizazioek EAJ-PSEren hezkuntza legea dute jo muga. «Lege horrek itunpeko ikastetxe pribatuen patronalei eta Eliza Katolikoari baliabide gehiago emateko asmoa du. Kalitatezko hezkuntza publikoa jasotzeko dugun eskubidearekin amaitu nahi dute». EAJk hezkuntza pribatizatuen dagoen lurraldea bihurtu du EAE estatu mailan, eta bigarrena Europa mailan».


Aia ere itxita egongo da bihartik aurrera

Eusko Jaurlaritzak orain eguneratu du bihartik aurrera itxita egongo diren herrien zerrenda. Horren arabera, mugatu egingo dituzte Aiako sartu-irtenak.

Izurritearen laugarren olatua eskualdea gogor ari da kolpatzen, eta horren ondorioz, luzatu egin da bihartik aurrera itxita egongo diren udalerrien zerrenda. Orain artean Azkotia, Orio eta Zarautz zeuden zerrenda horretan, eta bihartik aurrera Aia, Azpeitia, Getaria, Zestoa eta Zumaia ere gehitu egingo zaizkie.

Sartu-irtenak mugatzeaz gain, aparteko neurri hauek ere sartuko dira indarrean herri horietan guztietan:

Mugikortasuna. 400dik gorako intzidentzia tasa duten udalerrietako bizilagunek ezingo dute udalerritik irten eta beste udalerrietako bizilagunek ezingo dute horietara sartu, ez bada lan, hezkuntza, osasun edo zaintza arrazoiengatik. Salbuespenik egongo da, ordea: mugakide diren eta ohiko zirkulazioa duten udalerrien artean mugitzea baimenduta egongo da erosketak eta aire zabaleko jarduera fisikoa egiteko, nahiz eta udalerri horietakoren batek edo bi udalerriek 400dik gorako intzidentzia tasa izan.

Ostalaritza. 400dik gorako intzidentzia tasa duten udalerrietako tabernek eta jatetxeek are mugatuago izango dute lokalen barrualdean zerbitzua emateko ordutegia: 06:30etik 09:30era eta 13:00etatik 16:30era bitartean bakarrik eskaini ahal izango dute zerbitzua. Aire zabaleko terrazetan orain arteko zerbitzu bera eman ahal izango dute: edukiera osoan eta 06:00etatik 20:00etara. Aurrez egindako eskaerak 21:00ak arte entregatu ahal izango dituzte establezimenduan bertan aurrez hitzordua eskatuta, eta etxez etxeko banaketa 22:00ak arte egin ahal izango dute. Orain arte bezala, bezeroek mahai bueltan eserita kontsumitu beharko dute, gehienez lau laguneko taldeetan, eta maskara uneoro jantzita eduki beharko dute, elikagaiak edo edariak hartzen dituzten momentuan izan ezik.

Kirola. 400dik gorako intzidentzia tasa duten udalerrietan, gehienez lau laguneko taldeetan egin ahalko dira barruko kirol jarduerak, eta gehienez sei laguneko taldeetan kanpokoak. Talde profesionalen eta federatuen entrenamenduei eta lehiaketei ez die eragingo neurri horrek. Udalerri horietako kiroldegietako aldagelak eta dutxak itxi egingo dira, igerilekuetakoak izan ezik; horietan, aldagelak erabili ahal izango dira gehieneko edukieraren %35eko mugarekin, eta dutxak erabili ahal izango dira, baldin eta banakakoak badira.

Eskola kirola. 400dik gorako intzidentzia tasa duten udalerrietan, barruko instalazioetan gehienez lauko taldeetan aritu beharko dute umeek, eta kanpoan, gehienez seiko taldeetan. Horientzat ere aldagelak eta dutxak itxita egongo dira, igerilekuetakoak izan ezik.


Etxeko enpleguari buruzko liburuxka berrargitaratu du Zarauzko Udalak

2012ko urtarrilaren 1ean Etxeko Langileen Erregimen Berezia Gizarte Segurantzako Erregimen Orokorrean sartu zuten eta ondorioz langileei gizarte segurantzako prestazio gehienak jasotzeko eskubidea aitortu zitzaien. Lege horren inguruan “informazio gabezia” zegoela-eta, kontratatzaileen eta kontratatuen arteko lan harremanak “duintzeko” gida sortu zuten Zarauzko Udaleko Paerkidetasun Sailak eta Gizarte Zerbitzuek, Gipuzkoako Foru Aldundiaren laguntzarekin. Liburuxka horrek izan duen eskaera ikusita, orain berrargitaratzea erabaki dute. Gidaliburua horrek informazio osoa «modu sinple eta ulergarrian» jasotzen du. Lagileari ez ezik, enplegatzaileari ere zuzenduta dago; izan ere, askotan kontratatzaileek ere zalantza ugari izan dute, horiek gehienetan familia arruntak izaten baitira. Bi aldeek lan harreman osasuntsua izan dezaten, besteak beste, legedia, kontratuak, soldatak, gizarte segurantza eta bajei buruzko informazio zabala aurki daiteke gida horretan. Etxeko lanetan aritzen diren 10 langiletik 9 emakumezkoak direla, baina lan hori egiten duten gizonezkoak ere zuzenduta dago liburuxka hori. Doan eskuratu ahalko da Etxezabalan, Sanz Enean, Aritzbatalde kiroldegian eta baita Urdaneta, Musika Plazako eta geltoki bideko lokutorioetan ere.